Pelantikan Zahid tiada kepentingan politik, ikut hierarki parti, kata Umno

Pelantikan Presiden Umno Ahmad Zahid Hamidi sebagai timbalan perdana menteri bukan berunsurkan kepentingan politik, tetapi dibuat dengan mengambil kira kedudukannya dalam hierarki parti.
Setiausaha Agung Umno Ahmad Maslan berkata pelantikan Zahid ke jawatan kedua tertinggi negara itu juga, bertujuan memberikan kestabilan kepada kerajaan perpaduan yang telah dibentuk selepas tiada parti memperolehi majoriti mudah 112 di Dewan Rakyat.
“Tidak pernah satu Kabinet pun yang tidak menerima kritikan… berapa banyak kali kita melihat ada satu perkara yang 100% sempurna. Mesti ada pihak yang tidak bersetuju di sana sini.
“Jika kita memberikan kepada orang lain selain presiden (Zahid), kestabilan itu agak tercabar. Kestabilan pertama dalam Umno dan kedua dalam kerajaan perpaduan itu sendiri.
“Oleh itu kita ingin kestabilan dan mengikut hierarki parti satu perkara yang sesuai dibuat pada saat ini,” katanya kepada pemberita selepas menghadiri program ceramah di Kampung Pianggu, Rompin semalam.
Zahid yang juga pengerusi Barisan Nasional (BN) antara 27 jemaah Kabinet yang mengangkat sumpah jawatan di hadapan Yang di-Pertuan Agong Sultan Abdullah Sultan Ahmad Shah di Istana Negara semalam.
Selain timbalan perdana menteri, Zahid juga memegang portfolio menteri kemajuan desa dan wilayah.
Ditanya mengenai penerimaan parti terhadap keputusan barisan jemaah Kabinet, Ahmad berkata maklum balas positif diterima daripada peringkat akar umbi parti.
“Kita sedar kita hanya ada 30 kerusi dan enam wakil (menjadi menteri) pada pandangan kita Alhamdulillah, walaupun kita meminta lebih. Kita tunggu senarai timbalan menteri pula,” katanya.


Jemaah haji akan diberi vaksin Pfizer, AstraZeneca

Jemaah Malaysia yang dipilih mengerjakan ibadah haji tahun ini akan diberikan vaksin Pfizer-BioNTech dan AstraZeneca seperti yang diiktiraf oleh kerajaan Arab Saudi.Menteri di Jabatan Perdana Menteri (Hal Ehwal Agama) Zulkifli Mohamad Al-Bakri berkata pihaknya mengadakan perbincangan dengan kementerian sains, teknologi dan inovasi (Mosti) berkaitan perkara itu.“Menerusi perbincangan ini, semua jemaah akan menerima vaksin Pfizer-BioNTech sekiranya bekalan mencukupi, sekiranya tidak, vaksin AstraZeneca akan digunakan,” katanya pada sidang media selepas majlis penyampaian sumbangan Tabung Kebajikan Hospital Wilayah Persekutuan di Hospital Kuala Lumpur hari ini.Sementara itu ketika ditanya mengenai perkembangan prosedur operasi standard (SOP) berkaitan ibadah haji dan umrah, Zulkifli berkata perkara itu akan dibawa ke Majlis Keselamatan Negara (MKN) selepas kerajaan Arab Saudi membuat keputusan berkaitan pelaksanaan ibadah itu.Arab Saudi ketika ini belum membuat sebarang keputusan mengenai ibadah haji dan umrah musim ini dan negara itu hanya mengiktiraf vaksin Covid-19 jenama Pfizer-BioNTech dan AstraZeneca.


PM penerima pertama suntikan vaksin Covid-19 hujung bulan ini, kata Khairy

Perdana Menteri Muhyiddin Yassin akan menjadi orang pertama menerima suntikan vaksin Covid-19 apabila bekalannya sampai di Malaysia hujung bulan ini.Perkara itu disahkan menteri sains, teknologi dan inovasi merangkap menteri penyelaras Program Imunisasi Covid-19 Kebangsaan Khairy Jamaluddin.“Ya saya sahkan PM adalah orang pertama disuntik vaksin Pfizer sebab nak beri keyakinan kepada orang ramai bahawa vaksin selamat diguna pakai,” katanya dalam rancangan Ruang Bicara terbitan Bernama TV malam semalam.Pada 4 Februari lepas, Muhyiddin berkata kerajaan akan memulakan Program Imunisasi Covid-19 Kebangsaan mulai hujung bulan ini, dengan kerajaan menyasarkan 80 peratus populasi negara ini atau 26.5 juta individu menerima vaksin yang akan diberikan secara percuma dalam tiga fasa.Fasa pertama dari Februari hingga April adalah untuk sejumlah 500,000 petugas barisan hadapan yang terlibat secara langsung dalam memerangi wabak itu, fasa kedua dari April-Ogos adalah bagi kumpulan berisiko tinggi iaitu warga emas berusia 60 tahun ke atas dan kumpulan rentan dengan masalah morbiditi seperti penyakit jantung, obesiti, diabetes dan tekanan darah tinggi selain golongan orang kurang upaya (OKU).Fasa ketiga pula adalah bagi golongan dewasa berusia 18 tahun ke atas dari Mei ini hingga Februari tahun depan.Khairy berkata Indonesia mendapat vaksin Sinovac awal kerana negara itu merupakan tempat ujian manakala Singapura membuat pelaburan dengan pengeluar vaksin Pfizer-BioNTech.Menjawab dakwaan kononnya Malaysia menerima vaksin Covid-19 agak lewat berbanding negara maju lain serta negara jiran, Khairy menjelaskan ini kerana Malaysia lebih fokus kepada perancangan program imunisasi vaksinasi yang lebih cekap dan berkesan untuk dijalankan sepanjang tahun sebaik sahaja vaksin diterima akhir bulan ini.“Kita tidaklah lambat sangat seperti Australia, Korea Selatan dan Jepun yang masih mengkaji (vaksin yang sesuai). Saya suka mempercepatkan proses pembelian dan penghantaran dan selama ini mengikut perjanjian termeterai, kita akan terima pada Februari,” tambah beliau.Khairy berkata Indonesia mendapat vaksin Sinovac awal kerana negara itu merupakan tempat ujian manakala Singapura membuat pelaburan dengan pengeluar vaksin Pfizer-BioNTech.Disebabkan itu katanya, kedua-dua negara berkenaan mendapat keutamaan dari pengeluar.“Saya rasa Malaysia tidaklah lewat sangat kerana kita tepati perjanjian. Apabila kita menerimanya (vaksin), kita akan dapat buat program vaksinasi. Tidak guna ada vaksin yang banyak tetapi tidak dapat membuat suntikan berkesan,” katanya.


Indonesia tahan ulama MUI, didakwa terlibat danai pengeboman Bali

Seorang ulama kanan Indonesia ditahan atas dakwaan mengumpul dana untuk disalurkan kepada rangkaian pengganas dikaitkan dengan Al-Qaeda bagi misi pengeboman kelab malam Bali dan beberapa serangan lain.Ahli pertubuhan Majlis Ulama Indonesia (MUI), Ahmad Zain An-Najah dan dua sekutunya didakwa menubuhkan sebuah pertubuhan amal yang menyalurkan wang kepada Jemaah Islamiyah (JI).Jurucakap polis, Rusdi Hartono, berkata suspek adalah seorang anggota di bahagian majlis fatwa MUI di mana ia merupakan badan bertanggungjawab mengeluarkan fatwa mengenai agama Islam di negara itu.“Institusi amal yang ditubuhkan beliau tersebut adalah bertujuan untuk mendapatkan pendanaan dengan berselindung di bawah kerja-kerja sosial dan pendidikan, namun sebahagian (dana yang diterima) digunakan untuk JI,” katanya.Pada Ogos lalu, polis menahan puluhan suspek pelampau agama yang dikaitkan dengan JI dan berkata kumpulan itu merancang serangan baru ketika Indonesia menyambut ulang tahun kemerdekaannya.Kumpulan JI hampir berjaya diruntuhkan pihak berkuasa selepas serangan bom di sebuah kelab malam pulau percutian Bali di mana ia mengorbankan lebih 200 orang termasuk puluhan pelancong.Serangan tersebut dianggap sebagai serangan pengganas terburuk di Indonesia.Namun, JI dilihat mula membina semula rangkaiannya selepas pemimpin tertinggi pertubuhan itu, Abu Bakar Ba’shir, dibebaskan dari penjara tahun ini selepas menjalani hukuman ekoran sabitan pertuduhan berkaitan keganasan.JI diharamkan di Indonesia kerana mempunyai hubungan dengan Al-Qaeda, malah ia turut dikatakan menghantar warga Indonesia untuk berperang di Syria dan Iraq yang dilanda konflik sejak 2011.Indonesia yang memliki populasi majoriti penganut Islam menjadi pangkalan kepada puluhan pertubuhan pelampau, termasuk beberapa kumpulan yang bersekutu dengan Daesh.Pada Mac lalu, pasangan Indonesia yang menyokong Daesh meletupkan diri di sebuah gereja di Makassar, Sulawesi, membunuh diri dengan cara mengebom dan mencederakan puluh mangsa lain.


3 Adun angkat sumpah anggotai Kabinet Sabah

Tiga ahli Dewan Undangan Negeri (Adun) Sabah mengangkat sumpah jawatan sebagai ahli jemaah menteri baru Kerajaan Sabah di Istana Seri Kinabalu di Kota Kinabalu hari ini.
Ahli jemaah menteri baru kerajaan Sabah yang mengangkat sumpah adalah Pengerusi Pakatan Harapan (PH) Sabah yang juga Adun Api-Api Christina Liew, Phoong Jin Zhe dari DAP (Luyang), dan James Ratib dari Barisan Nasional (Sugut).
Ketiga-tiga Adun berkenaan mengangkat sumpah jawatan di hadapan Yang di-Pertua Negeri Sabah Juhar Mahiruddin dan kemudian menandatangani surat sumpah jawatan masing-masing disaksikan Hakim Mahkamah Tinggi Kota Kinabalu Ismail Brahim.
Turut hadir Ketua Menteri Hajiji Noor, Timbalan Ketua Menteri ll Jeffrey Kitingan, Timbalan Ketua Menteri III Joachim Gunsalam dan Menteri Kerajaan Tempatan dan Perumahan Masidi Manjun yang juga menteri kewangan II negeri.
Pada 6 Januari lepas, Hajiji mengesahkan bahawa barisan ahli Kabinet Sabah akan dirombak.


33.1% kanak-kanak lengkap divaksinasi, 48.6% terima dos pertama

Seramai 1,176,530 atau 33.1% kanak-kanak berusia lima hingga 11 tahun di negara ini telah lengkap divaksin di bawah Program Imunisasi Covid-19 Kebangsaan Kanak-Kanak (PICKids), setakat semalam.Berdasarkan data menerusi laman sesawang CovidNow, sejumlah 1,727,791 atau 48.6% daripada kumpulan itu telah menerima sekurang-kurangnya satu dos vaksin.Bagi remaja berumur 12 hingga 17 tahun, sebanyak 2,914,167 atau 93.7% telah lengkap divaksin, manakala 3,010,754 atau 96.8% daripada kumpulan itu telah menerima sekurang-kurangnya satu dos vaksin.Dalam pada itu, sejumlah 16,098,582 atau 68.4% orang dewasa di negara ini telah menerima suntikan dos penggalak, 22,974,695 atau 97.6% telah lengkap dua dos suntikan vaksin dan 23,251,418 atau 98.8% telah menerima sekurang-kurangnya satu dos vaksin.Sebanyak 13,302 dos harian diberikan semalam meliputi 7,404 dos pertama, 3,810 dos kedua dan 2,088 dos penggalak, menjadikan jumlah kumulatif pemberian vaksin di bawah Program Imunisasi Covid-19 Kebangsaan (PICK) adalah 70,939,755.Sementara itu, Portal Github KKM melaporkan tujuh kematian akibat Covid-19 semalam dengan dua kes di Kedah dan Selangor serta masing-masing satu kes di Kuala Lumpur, Johor dan Terengganu.


Tiada rundingan rasmi PAS-Umno, tiada kemajuan dicapai, kata pengerusi PN

Tiada rundingan rasmi antara PAS-Umno bagi menghadapi Pilihan Raya Umum ke-15 (PRU15), kata Pengerusi Perikatan Nasional (PN) Muhyiddin Yassin.
Muhyiddin berkata perkara itu berdasarkan penjelasan PAS pada mesyuarat Majlis Tertinggi PN yang dipengerusikan beliau malam semalam.
"Perbincangan adalah secara tidak rasmi dan tidak melibatkan pucuk pimpinan parti. Tiada apa-apa kemajuan dicapai daripada perbincangan ini setelah Umno membuat pendirian untuk tidak bekerjasama dengan PAS dalam PRU15,” katanya dalam satu kenyataan hari ini.
Muhyiddin yang juga presiden Bersatu berkata PAS mengulangi pendirian untuk memperkukuh kerjasama dengan parti anggota dalam PN.
Sementara itu Muhyiddin berkata mesyuarat sama membuat ketetapan memberi tumpuan usaha membela rakyat khususnya golongan berpendapatan rendah dalam menghadapi kesan inflasi dan keadaan ekonomi yang diunjur tidak bertambah baik.
"Mesyuarat mengambil maklum bahawa kumpulan B40 telah meningkat menjadi kumpulan B60 dan penyediaan bantuan bagi kumpulan pendapatan terkebawah ini mesti diberikan tumpuan oleh kerajaan,” katanya.
Justeru katanya bagi membantu meringankan beban kumpulan ini, PN mengarahkan seluruh jentera parti di semua peringkat melaksanakan program Prihatin Rakyat di seluruh negara bagi menyalurkan bantuan kepada mereka yang memerlukan.
Majlis Tertinggi pada mesyuarat sama juga telah meluluskan pelantikan ketua-ketua kawasan bagi negeri Selangor, Negeri Sembilan, Johor dan Pahang.


MCMC proaktif selesai masalah capaian internet rakyat seluruh negara

Suruhanjaya Komunikasi dan Multimedia (MCMC) mengambil pendekatan proaktif bagi menyelesaikan masalah capaian internet rakyat di seluruh negara yang mendapat liputan meluas media massa.MCMC dalam kenyataan hari ini, memaklumkan ia termasuk masalah capaian internet di lapan lokasi iaitu Kampung Banggol Pak Esah, Pasir Puteh; Kampung Siram, Kedai Tanjong, Pasir Mas; Kampung Aring 5 Gua Musang di Kelantan; Kampung Kaum Asli Kemidak, Bekok, Segamat di Johor; Pulau Aman di Pulau Pinang; Kampung Labi, Beaufort; Kampung Panikuan, Kudat dan Kampung Waluhu, Ranau di Sabah.“Bagi masalah capaian internet yang dihadapi penduduk setempat dan pelajar sekolah di Kampung Banggol Pak Esah di Kelantan, MCMC telah menghubungi Telekom Malaysia Berhad (TM) untuk melaksanakan kerja penyambungan talian tetap Unifi ke rumah pengadu.“Untuk penyelesaian jangka panjang bagi kawasan tersebut, sebuah menara telekomunikasi di Kampung Batu Selinsing akan dinaik taraf kepada teknologi 4G di bawah projek Jalinan Digital Negara (Jendela),” menurut kenyataan itu.Selain itu, masalah capaian internet tidak stabil di Kampung Siram, Kedai Tanjong di Pasir Mas, Kelantan diselesaikan selepas pihak TM memasang talian Unifi di rumah pengadu manakala di Kampung Aring 5, Gua Musang, tinjauan dan tindakan menguji kekuatan isyarat setiap syarikat telekomunikasi telah dijalankan di lokasi itu.Bagi pelan jangka panjang, sebuah menara telekomunikasi baharu di bawah projek Jendela akan dibina di kawasan ini dan masalah capaian internet lemah di Kampung Kaum Asli Kemidak, Bekok, Segamat, juga bakal diatasi dengan pembinaan menara telekomunikasi baharu di bawah Pelan Jendela Fasa 1 yang kini dalam proses tender.“Ini adalah langkah pihak MCMC untuk membantu dengan secepat mungkin kawasan yang terkesan selain daripada mempercepatkan perancangan sedia ada agar penduduk setempat dapat melaksanakan aktiviti seharian mereka dengan lancar,” menurut kenyataan itu.Seterusnya, bagi masalah capaian internet di Pulau Aman, Pulau Pinang, Celcom mengalihkan satu sektor antena di menara telekomunikasi Bukit Batu Kawan untuk menghala ke kawasan aduan bagi meningkatkan kualiti liputan di lokasi itu sebagai langkah penyelesaian sementara.Kisah sekumpulan pelajar di Kampung Waluhu, Ranau yang terpaksa meredah hutan dan berdepan risiko binatang buas semata-mata untuk mendapatkan capaian internet ditangani dengan perancangan membina sebuah menara baharu Kg Singgaron Baru di bawah perancangan Jendela.Untuk langkah penyelesaian jangka panjang, pembinaan sebuah menara baru bakal dicadangkan dalam pelan Jendela akan datang dan permohonan pihak penyedia perkhidmatan agar tabung Pemberian Perkhidmatan Sejagat (PPS) digunakan untuk membina menara baharu di kawasan PPS sedia ada sedang dipertimbangkan.Kisah sekumpulan pelajar di Kampung Waluhu, Ranau yang terpaksa meredah hutan dan berdepan risiko binatang buas semata-mata untuk mendapatkan capaian internet ditangani dengan perancangan membina sebuah menara baharu Kg Singgaron Baru di bawah perancangan Jendela.Menara berkenaan akan dibina pada lokasi yang bersesuaian bagi memberikan liputan lebih baik kepada Kg Singgaron Baru dan Kg Waluhu dan penduduk di sana juga boleh memanfaatkan kemudahan yang disediakan di PIK Kg. Bongkud.Bagi Kampung Panikuan, Kudat pula akan menikmati perkhidmatan 4G setelah menara PPS di kampung tersebut siap dan beroperasi.


Pandemik Covid-19 mengubah cara syarikat menggaji pekerja

Krisis pandemik Covid-19 menyebabkan sektor perniagaan teruk terjejas sehingga pada tahap yang tidak dapat dibayangkan mahupun diduga.Separuh daripada tenaga kerja dunia bimbang akan kehilangan pekerjaan dalam tempoh 12 bulan akan datang, kata laporan Forum Ekonomi Dunia dalam satu kajian membabitkan 27 buah negara termasuk Malaysia.Laporan yang dikeluarkan minggu lalu itu, turut mendedahkan beberapa berita baik termasuk peluang kerja baru, tetapi hanya membabitkan mereka dengan kemahiran dan pengetahuan dalam bidang teknologi.Pasaran tenaga kerja berubah dengan pantas, dan kesan pandemik menyebabkan perniagaan perlu menerapkan lebih banyak teknologi dalam operasi mereka secara tidak langsung memerlukan pekerja dilengkapi kemahiran baru.Bagi graduan baru yang ingin menjejakkan kaki ke dunia korporat, sikap senang menyesuaikan diri adalah lebih penting jika mahu terus ke depan.Pakar perekrutan syarikat Pete Yoong dan Jay Huang, yang beroperasi di Malaysia dan Singapura memberitahu MalaysiaNow pengambilan pekerja oleh syarikat-syarikat besar sebenarnya sedang meningkat sungguhpun kadar pengangguran meningkat.“Ketika Perintah Kawalan Pergerakan (PKP) dilaksanakan, sektor perniagaan seperti peruncitan paling tidak aktif atau berpindah menggunakan perniagaan dalam talian, menyebabkan pengeluar barangan pengguna berada dalam keadaan tidak menentu,” kata Yoong.“Sektor yang berkembang pesat seperti pembuatan sarung tangan dan pengeluar barangan pengguna, ataupun sektor penjagaan kesihatan tidak pernah berhenti mengambil pekerja baru.”Huang berkata ketika fasa awal PKP, syarikat-syarikat masih tidak jelas mengenai pengaruh pandemik Covid-19 terhadap perniagaan mereka.“Sekarang, syarikat-syarikat kembali menggaji graduan untuk program pengurusan dan jumlah permohonan meningkat sekurang-kurangnya 50%.”Tetapi ia tidak bermaksud peluang kerja kembali seperti sediakala sama seperti sebelum berlakunya pandemik.Baik pihak majikan mahupun pencari kerja perlu bersedia mempelajari norma baru dalam melakukan rutin kerja sebelum ini dan beberapa perkara baru yang lain.“Kesanggupan untuk belajar mesti seiring dengan kebolehan dan kemahiran baru yang diperlukan untuk perubahan tersebut,” kata Huang. “Paling penting adalah cara berfikir dan apa yabng diharapkan perlu berubah.”Mengambil contoh Zoom, aplikasi sidang video yang sudah wujud sejak tujuh tahun lepas, tetapi secara tiba-tiba dikenali ketika pandemik melanda bagi membolehkan syarikat dan tenaga kerja meneruskan operasi perniagaan seperti biasa.“Sekarang, syarikat-syarikat kembali menggaji graduan untuk program pengurusan dan jumlah permohonan meningkat sekurang-kurangnya 50%.”“Ia adalah satu peringatan, bahawa organisasi dan orang perlu berubah” kata Huang.Cara organisasi melihat pencari kerja sudah tidak sama dan apa yang diharapkan kepada mereka sudah beralih.“Sebelum Covid-19, ijazah anda mungkin laku untuk tempoh 10 tahun, tetapi disebabkan pandemik ia mengubah organisasi, yang bermaksud semua orang harus belajar perkara baru dengan cepat, mungkin ijazah sekarang anda hanya mampu bertahan dua tahun dalam kerjaya anda,” tegas Huang.“Pencari kerja juga perlu melakukan penyesuaian, seperti jumlah gaji yang dipohon. Suka atau tidak ia demi kebaikan masa depan jangka panjang.”Hasil perbincangan dengan pelanggan korporat mereka mengenai pengembangan bakat membuka ruang untuk Yoong dan Huang menemui beberapa isu berbangkit.Salah satunya, kata Huang, majikan dan pencari kerja percaya faktor umur pada peringkat tertentu mempengaruhi keupayaan untuk berubah. Itu tidak benar, dakwaan pekerja lebih tua sukar menyesuaikan diri dengan persekitaran kerja digital, tegasnya.“Kesanggupan dan keupayaan adalah dua perkara yang diperlukan untuk pekerja berubah dan menyesuaikan diri,” katanya. “Had umur memang mempengaruhinya, tetapi ia bukan satu faktor.”Kesimpulannya, anggapan sebegitu salah bahawa hanya golongan muda mampu mengambil risiko untuk lebih produktif dalam pembangunan tenaga kerja yang dinamik, kata mereka.Tidak juga benar bahawa teknologi bakal menggantikan semua kerja.“Sejauh mana teknologi dapat menggantikan pekerjaan tertentu tetapi apabila anda melihat syarikat yang sudah ke depan – seperti media digital sejak 15 tahun lalu yang tidak terjejas,” kata Yoong.“Malah, pekerjaan baru muncul di mana peranan termasuk pakar analisis data dan media sosial diwujudkan.“Realitinya, orang yang lambat untuk berubah merupakan mereka yang terganggu dan akan hilang pekerjaan.”Apabila kita melepasi fasa pandemik, kemampuan menyesuaikan diri akan menjadi pemacu kepada proses pemulihan dan kemajuan ekonomi kerana Covid-19 sudah mempercepatkan keperluan penggunaan teknologi.Trend ini juga akan mempengaruhi proses menggaji pekerja,kata Yoong, mengambil contoh temuduga menerusi panggilan video. Calon perlu menyesuaikan diri atau akan ketinggalan.Dia memberi amaran kepada pencari kerja yang berharap “apabila semuanya kembali normal” temuduga digital akan lenyap. “Tidak” katanya. “Semuanya akan terus kekal.”


91.2% populasi dewasa lengkap divaksinasi

21,907,522 individu atau 91.2% populasi dewasa di seluruh negara lengkap divaksinasi setakat semalam.Sementara itu, 24,663,184 atau 95% populasi dewasa telah menerima sekurang-kurangnya satu suntikan vaksin termasuk suntikan vaksin dos tunggal CanSino.Dari segi populasi keseluruhan, 67.1% sudah menerima vaksin lengkap sementara 75.5% lagi telah menerima sekurang-kurangnya satu dos vaksin.Sejumlah 206,418 dos vaksin telah diberikan semalam, menjadikan jumlah keseluruhan vaksin diberikan di bawah Program Imunisasi Covid-19 Kebangsaan kepada 46,458,672.Kelantan dan Sabah kekal sebagai negeri yang belum mencecah 80% populasi divaksinasi lengkap, dengan masing-masing mencatat 75% dan 66.9%.


Singapura kesan 2 lagi kes positif varian Omicron

Singapura mengesan dua lagi kes positif Covid-19 varian Omicron pada ujian awal, dengan satu kes tempatan melibatkan pekerja barisan hadapan lapangan terbang dan satu kes import.“Kedua-dua kes sudah lengkap divaksin dan menerima suntikan penggalak. Satu bergejala manakala satu lagi mempunyai simptom tidak ketara,” kata kementerian kesihatan (MOH) republik itu dalam satu kenyataan yang dikeluarkan lewat Khamis.Kementerian berkata kedua-dua kes itu semakin pulih dan ditempatkan di wad pengasingan di Pusat Penyakit Berjangkit Kebangsaan (NCID).MOH kini menjalankan pengesanan kontak yang agresif untuk mengekang kes-kes itu.Kes pertama ialah seorang wanita Singapura berusia 24 tahun yang merupakan kakitangan perkhidmatan penumpang di Terminal Satu dan Tiga Lapangan Terbang Changi, dan pernah bekerja di bahagian penumpang transit. Beliau mungkin berinteraksi dengan penumpang transit dari negara terjejas Omicron, menurut kenyataan itu.Dilabel sebagai Kes 276363, KKM berkata beliau tidak bekerja di Terminal 4, tempat tiga kes jangkitan Omicron sebelum ini berada. Petugas itu menjalani ujian Covid-19 pada 8 Disember sebagai sebahagian daripada Ujian Rutin Terdaftar (RRT) mingguan untuk pekerja barisan hadapan sempadan, dan keputusan ujian tindak balas rantaian polimerase (PCR) menunjukkan S-gene Target Failure, yang mungkin dikaitkan dengan varian Omicron, katanya.Kes kedua yang dilabelkan sebagai Kes 276223, ialah seorang wanita pemastautin tetap Singapura berusia 46 tahun yang pulang ke Singapura melalui Laluan Perjalanan Vaksinasi (VTL) dari Jerman dengan menaiki Singapore Airlines SQ325 pada 6 Disember.“Ujian pra-berlepasnya di Perancis pada 4 Disember adalah negatif Covid-19. Sebaik tiba di Singapura, ujian PCRnya pada 6 Disember kembali negatif. “Pada 7 Disember, dia mengalami hidung berair dan mendapatkan rawatan perubatan pada 8 Disember. Wanita itu disahkan positif jangkitan Covid-19 pada hari yang sama, dan disahkan menunjukkan S-gene Target Failure pada 9 Disember, katanya.Singapura pada Isnin (6 November) mengesahkan varian Omicron yang dikesan dalam dua kes pertama Covid-19 import, yang pada mulanya disyaki sebagai pembawa varian itu.Keputusan ujian pengesahan untuk satu lagi kes import yang dilabel sebagai Kes 273611 belum selesai, katanya.“Memandangkan kebolehjangkitannya yang tinggi dan tersebar ke banyak bahagian dunia, kita seharusnya bersedia melihat lebih banyak kes Omicron di sempadan dan juga dalam komuniti kita,” kata MOH.


Kumpulan pertama pekerja Bangladesh tiba di Malaysia

Malaysia menerima kemasukan kumpulan pertama pekerja warga Bangladesh hari ini, kata Menteri Sumber Manusia M Saravanan.
Beliau berkata kemasukan itu susulan daripada Memorandum Persefahaman (MoU) Mengenai Penggajian Pekerja Warga Bangladesh yang ditandatangani Malaysia dan Bangladesh pada 19 Disember lepas.
Menurutnya MoU yang berkuat kuasa selama lima tahun sehingga Disember 2026 itu ditandatangani beliau yang mewakili Malaysia dan Menteri Kebajikan Ekspatriat dan Pekerjaan Luar Negara Bangladesh Imran Ahmed di ibu negara.
"Kumpulan pekerja ini akan digajikan untuk sektor pembuatan dan pekerja warga Bangladesh berkenaan akan masuk ke Malaysia secara berperingkat mulai hari ini," katanya dalam kenyataan hari ini.
Beliau berkata Suruhanjaya Tinggi Bangladesh pada minggu lepas telah mengesahkan permohonan daripada 80 majikan tempatan melibatkan penggajian seramai 6,000 warga Bangladesh.
Katanya majikan yang telah membuat bayaran levi kepada Jabatan Imigresen dan bercadang menggajikan pekerja warga Bangladesh boleh memohon pengesahan penggajian serta dokumentasi seperti kontrak pekerjaan dan pesanan kerja ke Suruhanjaya Tinggi Bangladesh di Malaysia.


Mahkamah tolak permohonan pekebun Musang King Raub

Mahkamah Tinggi di sini hari ini menolak permohonan 204 pekebun durian Musang King di sekitar Raub untuk mendapatkan kebenaran semakan kehakiman terhadap notis arahan pengosongan tanah yang dikeluarkan kerajaan Pahang.Hakim Zainal Azman Ab Aziz membuat keputusan itu dalam prosiding dengan hanya pihak terlibat dibenarkan masuk ke dalam mahkamah, difahamkan atas faktor penjarakan sosial dan peguam Siew Choon Jern yang mewakili semua plaintif memaklumkan keputusan tersebut kepada media selepas prosiding tamat.Siew berkata mahkamah memberikan dua alasan dalam menolak permohonan plaintif, iaitu pekebun terlibat tidak seharusnya membuat permohonan kebenaran semakan kehakiman kerana notis pengosongan  yang dikeluarkan pentadbir tanah bukanlah satu keputusan atau tindakan yang boleh disemak di mahkamah.“Selain itu, mahkamah juga mendapati pekebun terlibat adalah penceroboh (di tanah berkenaan).  Sebagai pihak yang menceroboh, mereka tidak mempunyai locus standi (hak di sisi undang-undang) untuk memfailkan permohonan semakan kehakiman ini,” katanya.Siew berkata mahkamah juga memutuskan supaya plaintif menjelaskan kos sebanyak RM10,000 kepada Jabatan Peguam Negara.Ditanya jika plaintif akan mengemukakan rayuan terhadap keputusan mahkamah atau membuat rayuan kepada pentadbir tanah yang mengeluarkan notis pengosongan itu, Siew berkata pihaknya akan berbincang terlebih dahulu dengan pekebun terlibat.“Kita akan berbincang apakah tindakan yang efisien dan lebih baik supaya penyelesaian terbaik dapat diambil supaya kepentingan pekebun tidak terjejas. Rayuan adalah satu cadangan yang akan dibincangkan.“Bagaimanapun, saya berpendapat memandangkan kami sudah sampai ke tahap ini, jika kami membuat rayuan, ia adalah terhadap keputusan mahkamah hari ini berbanding merayu terhadap notis pengosongan yang dikeluarkan pentadbir tanah di bawah Kanun Tanah Negara 1965,” katanya.Pekebun itu memfailkan permohonan bagi mendapatkan kebenaran menyemak notis pengosongan tanah yang telah ditanam pokok durian Musang King di sekitar Raub, kira-kira 170 kilometer dari sini, termasuk di Sungai Ruan, Sungai Chalit, Sungai Klau yang dianggarkan seluas 2,167 hektar.Sebanyak 110 pekebun memfailkan permohonan itu pada 28 Ogos lepas manakala bakinya membuat permohonan serupa pada 9 Sept dengan menamakan Pentadbir Tanah Daerah Raub, Pengarah Perhutanan Pahang, pihak berkuasa negeri, kerajaan negeri Pahang, Perbadanan Kemajuan Pertanian Negeri Pahang (PKPP) dan Royal Pahang Durian Resources PKPP Sdn Bhd sebagai responden.Pada prosiding itu, semua responden diwakili Peguam Kanan Persekutuan Noor Fadzila Ishak.Selain untuk menyemak arahan pengosongan tanah di bawah Kanun Tanah Negara dan Akta Perhutanan Negara 1984, mereka juga mahu mendapatkan kebenaran semakan kehakiman terhadap keputusan kerajaan negeri yang didakwa memberikan pajakan dan hak penggunaan tanah kebun tersebut kepada syarikat Royal Pahang Durian Resources PKPP Sdn Bhd.Pemohon juga mahu menyemak keputusan pemberian subpajakan tanah terlibat kepada mereka dan kewajipan mandatori untuk menjual durian itu kepada satu-satu entiti yang dicalonkan oleh Royal Pahang Durian Resources PKPP Sdn Bhd.


Peguam positif Covid, bicara kes rasuah Bung Moktar, isteri ditangguh

Mahkamah Sesyen Kuala Lumpur menangguhkan perbicaraan kes rasuah dihadapi ahli Parlimen Kinabatangan Bung Moktar Radin dan isteri, Zizie Izette Abdul Samad berhubung pelaburan unit amanah Public Mutual Berhad setelah seorang peguam yang mewakili Zizie disahkan positif Covid-19.Peguam Ridha Abdah Subri yang hadir bagi pihak Bung dan Zizie memberitahu hakim Rozina Ayob bahawa peguam itu yang mewakili tertuduh kedua (Zizie Izette) telah disahkan positif pada 20 Februari dan dikuarantin hingga 26 Februari ini.“Seorang lagi peguam yang mewakili Zizie Izette iaitu K Kumaraendran dan M Athimulan yang mewakili Bung adalah kontak rapat kepada peguam berkenaan serta kedua-dua peguam itu turut dikuarantin,” kata Ridha Abdah. Pasangan suami isteri itu hadir pada prosiding hari ini.Hari ini ditetapkan untuk mendengar permohonan pendakwaan untuk menyoal balas seorang saksi utamanya, Norhaili Ahmad Mokhtar, 45, yang juga saksi pendakwaan ke-25 dalam perbicaraan kes rasuah berkenaan.Rozina kemudian menetapkan 3 Mac ini untuk mendengar permohonan pendakwaan yang dibuat mengikut Seksyen 154 Akta Keterangan 1950.Prosiding itu turut dihadiri timbalan pendakwa raya Law Chin How. Pada 3 Mei 2019, Bung mengaku tidak bersalah atas dua pertuduhan menerima rasuah berjumlah RM2.2 juta dan RM262,500, sebagai dorongan mendapatkan kelulusan Felcra untuk membuat pelaburan RM150 juta dalam unit amanah Public Mutual.Bung, 64, yang merupakan pengerusi bukan eksekutif Felcra ketika itu, didakwa menerima rasuah daripada ejen pelaburan Public Mutual, Madhi Abdul Hamid menerusi Zizie di Public Bank cawangan Taman Melawati antara 12.30 tengah hari dan 5 petang 12 Jun 2015.Beliau juga mengaku tidak bersalah menerima suapan wang tunai sebanyak RM335,500 daripada Norhaili di bawah nama Zizie, atas sebab sama dan di tempat sama pada 19 Jun 2015.Zizie, 44, pula mengaku tidak bersalah atas tiga pertuduhan bersubahat dengan suaminya berhubung perkara itu di tempat, tarikh dan masa yang sama.


Kos sara hidup semakin tinggi, warga Felda kembali rasa terabai

Kos sara hidup yang semakin tinggi ditambah dengan pulangan hasil tuai sawit dan getah yang tidak menentu sejak beberapa tahun lalu terus memberi tekanan kepada kehidupan golongan peneroka Lembaga Kemajuan Tanah Persekutuan (Felda) yang kebanyakannya menetap di kawasan luar bandar.
Peneroka turut meluahkan rasa kecewa apabila mereka merasakan hubungan bersama pihak pengurusan Felda kini tidak "semeriah" dahulu dan mereka seolah-olah semakin diabaikan sejak kebelakangan ini.
Arifin Husin, bekas ketua penduduk Felda Palong Dua di Gemas, Negeri Sembilan, berkata warga peneroka merasakan begitu apabila mereka mendakwa inisiatif atau bantuan yang diturunkan oleh Felda dilihat semakin berkurang dan usaha menambah baik fasiliti penduduk tidak berjalan dengan baik.
Selain itu, beliau berkata berita mengenai kenaikan elaun pengerusi Felda Global Ventures (FGV) turut dilihat sebagai satu tamparan hebat kepada warga peneroka dan menyifatkannya sebagai satu keputusan yang tidak wajar.
"Dulu apabila kita berdepan masalah atau kehidupan peneroka semakin sempit, pasti akan ada bantuan dari Felda berbentuk inisiatif atau sumbangan-sumbangan lain," katanya kepada MalaysiaNow.

Bekas ketua penduduk Felda Palong Dua Arifin Husin berkata bantuan daripada badan itu semakin berkurangan.

Menurut Arifin, antara bantuan dari Felda yang dilihat berkurangan secara ketara ialah sumbangan Hari Raya Aidilfitri yang mana pada masa dulu, warga peneroka akan menerima sumbangan RM1,000 setiap isi keluarga.
"Dalam dua tahun lepas tiada. Tahun ini ada dapat dalam RM300, tetapi berapa lama jumlah itu boleh bertahan dengan kos sara hidup sekarang? Apatah lagi untuk persiapan raya.
"Malah, dalam tempoh dua tiga tahun, tiada inisiatif dari pihak Felda untuk turun padang berjumpa (peneroka) berikan pandangan atau gambaran kenapa sumbangan-sumbangan ini dikurangkan," katanya.
Mengulas lanjut, Arifin berkata, ramai tidak sangka warga Felda kini berdepan kesempitan kerana mereka hanya melihat kepada prestasi harga sawit yang melonjak sebelum ini, namun tidak ramai yang tahu bahawa terdapat juga kumpulan warga peneroka yang meraih pendapatan dari hasil getah.
"Kami warga Felda ada dua kumpulan berasingan iaitu peneroka sawit dan peneroka getah.
"Masalah yang paling ketara ialah peneroka getah. Dengan pekerja yang semakin berkurang, hasil tuai menurun dan harganya juga menyusut," tambah beliau.
Sementara itu, tinjauan MalaysiaNow di sekitar Felda Palong Dua mendapati penduduk di situ berdepan dengan isu masalah air terutama pada musim perayaan ketika ahli keluarga pulang beraya ke kawasan tersebut.

Difahamkan, isu air tersebut berlaku sejak beberapa tahun lalu dan penduduk dijanjikan masalah berkenaan akan diselesaikan menerusi pembinaan dua tangki air besar yang baru.
Menurut Abdul Rahman Ahmad, pengerusi Jawatankuasa Pembangunan Kemajuan Kampung Persekutuan (JPKKP) Felda Palong Dua, projek pembinaan yang bermula pada 2019 itu sepatutnya siap dalam tempoh dua tahun, namun disebabkan keadaan perintah kawalan pergerakan (PKP) akibat penularan Covid-19, ia terhenti dan sehingga kini tidak disambung.
Disebabkan semua isu yang dihadapi golongan peneroka ini, Arifin bagi pihak penduduk di kawasan itu meluahkan rasa tidak puas hati apabila mendapat tahu pengumuman mengenai kenaikan elaun oleh ahli lembaga pengarah FGV serta pengerusinya.
FGV pada 24 Jun lalu meluluskan 13 resolusi yang dibentangkan pada mesyuarat agung tahunan (AGM), sekali gus menyaksikan elaun pengerusi bukan eksekutifnya meningkat dari RM300,000 ke RM480,000 setahun.
Ini bersamaan RM25,000 kepada RM40,000 sebulan bagi tempoh setahun bermula bermula tarikh tersebut hingga AGM seterusnya.
Sementara itu, imbuhan pengarah bukan eksekutif FGV pula meningkat dari RM120,000 kepada RM150,000 setahun bersamaan dengan dari RM10,000 kepada RM12,500 sebulan.
Kenaikan ini dibantah warga peneroka yang turut meminta pihak FGV - yang merupakan entiti milik Felda menerusi pegangan 80% - meneliti semula keputusan tersebut.

Menjelaskan kemarahan ini, Arifin dan Rahman berkata, warga Felda bukan membantah sepenuhnya kenaikan ini, sebaliknya keputusan itu dibuat tidak sesuai dengan masanya.
Katanya ini kerana, rakyat terutama warga Felda kini sedang tertekan akibat kenaikan kos sara hidup dan apabila FGV membuat keputusan menaikkan elaun pengarah, ia disifatkan sebagai satu keputusan yang pentingkan diri sendiri.
Felda dalam satu kenyataan pada 24 Jun lalu bagaimanapun mempertahankan keputusan tersebut dan menyifatkan ia sebagai tindakan wajar memandangkan elaun lembaga pengarah FGV sudah lama tidak disemak.
Malah, kenaikan itu juga dikaitkan dengan prestasi terbaik FGV yang berjaya meraih keuntungan selepas cukai RM1.175 bilion.
"Harga sawit bukan naik tiap-tiap hari. Apabila elaun naik, sudah tentu tak akan turun," kata Arifin.
"Kami terjejas bukan sebab harga sawit mula menurun tetapi harga barang yang semakin meningkat.
"Harga ayam, minyak masak, tepung semua naik, apa peneroka nak makan?" soal beliau.
Tegas Arifin, warga Felda tidak mengejar kemewahan, namun hanya mahukan kualiti kehidupan mereka ditingkatkan.
Sekiranya capai matlamat itu, dia mengakui tidak kisah sekiranya pihak Felda atau FGV ingin naikkan elaun pengarah.
"Kami nak pergi mana lagi? Inilah kampung kami.
"Jangan fikirkan soal keuntungan saja, tetapi juga fikirkan keadaan peneroka sebab hasil yang mereka kaut datang daripada kami," tegas beliau.
MalaysiaNow sudah menghubungi Felda untuk mendapatkan respons.


PAS berdiri belakang Muhyiddin, tak ikut langkah Umno

PAS hari ini mengulangi ikrarnya menyokong Perdana Menteri Muhyiddin Yassin, tidak mengikuti Umno, sekutu rapat mereka dalam Muafakat Nasional (MN) yang mempertimbangkan untuk menarik diri daripada Perikatan Nasional (PN).PAS menyeru semua parti-parti politik yang bersama membentuk kerajaan ketika ini memberikan sokongan padu kepada PN.Setiausaha Agung PAS Takiyuddin Hassan berkata, masalah penularan pandemik Covid-19 kini lebih penting untuk ditangani berbanding memikirkan kepentingan politik masing-masing.“Justeru PAS menyeru parti-parti politik yang diberikan amanah untuk membentuk Kerajaan Baginda (His Majesty’s Government) yang kini dipimpin oleh Muhyiddin Yassin selaku perdana menteri Malaysia, diberikan sokongan padu tanpa diganggu gugat bagi membolehkan kerajaan ini befungsi dengan baik dan efektif,” kata ahli Parlimen Kota Bharu itu dalam satu kenyataan hari ini.PAS berkata, jemaah Kabinet yang dianggotai parti-parti Barisan Nasional (BN), PN, Gabungan Parti Sarawak (GPS) dan Gabungan Rakyat Sabah (GRS) mestilah bertindak secara kolektif dan bertanggungjawab.“Dengan memberikan keutamaan dan fokus kepada kesejahteraan rakyat, terutama di era sukar di mana semua pihak berusaha bertungkus lumus bagi menangani penularan semula pandemik Covid-19 serta langkah memulihkan ekonomi negara yang teruk terjejas,” katanya.Takiyuddin yang juga menteri di Jabatan Perdana Menteri berkata, Yang di Pertuan Agong sudah menggunakan kebijaksanaannya dan langkah berhikmah bagi menyelesaikan sebarang kemelut termasuklah politik, sehingga berjaya membawa kepada ketenangan, keharmonian dan kestabilan dalam negara.“PAS yakin Agong bertindak berdasarkan segala kuasa prerogatif dan budi bicara sebagaimana yang diperuntukkan oleh Perlembagaan dan undang-undang negara atas konsep Raja Berperlembagaan (constitutional monarchy).”Pada Selasa, dalam satu kenyataan menerusi Setiausaha Agung Umno Ahmad Maslan mengumumkan parti Melayu itu mempertimbangkan untuk meninggalkan PN dan mendesak MN yang diasaskan bersama PAS dan turut dianggotai Bersatu, didaftarkan sebagai sebuah gabungan politik sah.Kenyataan itu dikeluarkan beberapa jam selepas Istana Negara mengatakan Presiden PKR Anwar Ibrahim tidak menyerahkan senarai ahli Parlimen untuk mengukuhkan dakwaannya mempunyai sokongan majoriti untuk menumbangkan Muhyiddin.Istana Negara turut menasihatkan Anwar agar mengikut proses undang-undang seperti yang termaktub dalam Perlembagaan negara.


Netanyahu adakan rundingan rahsia dengan Pompeo, Putera Mahkota Arab Saudi

Perdana Menteri Israel Benjamin Netanyahu dilapor media mengadakan satu rundingan rahsia pada Ahad bersama Putera Mahkota Arab Saudi Mohammed Salman, dalam lawatan pertama pemimpin itu ke negara tersebut.Setiausaha Negara Amerika Syarikat (AS) Mike Pompeo, yang turut berada di Israel minggu lalu, dilaporkan menghadiri perbincangan itu, kata koresponden politik stesen televisyen Kan pada Isnin.Stesen televisyen itu yang tidak menamakan pegawai Israel tersebut dilaporkan berkata Netanyahu dan ketua agensi perisik Mossad Yossi Cohen “terbang ke Arab Saudi kelmarin, bertemu Pompeo dan Putera Mohammed di bandar Neom”.Beberapa media Israel lain turut melaporkan berita yang sama pada pagi Isnin.Bagaimanapun pejabat Netanyahu belum mengeluarkan apa-apa kenyataan terhadap laporan itu.Pertemuan itu diadakan selepas Israel bersetuju untuk mengeratkan hubungan dengan dua sekutu negara Arab, iaitu Arab Saudi dan Bahrain.Kesepakatan itu dicapai semasa pentadbiran Presiden AS Donold Trump.Para pegawai AS dan Israel berulang kali memberi isyarat lebih banyak negara Arab bersedia untuk menjalinkan hubungan bersama Israel.Arab Saudi secara terbuka mengatakan akan berpegang teguh kepada Liga Arab yang sekian lama menolak hubungan dengan Israel sehingga konflik dengan Palestin diselesaikan.


Sorry.


Tekanan era Covid-19 terhadap pendidikan negara

Pandemik Covid-19 yang berlarutan lebih setahun menjejaskan kelancaran pendidikan di seluruh dunia.Sekolah-sekolah di banyak negara terpaksa ditutup untuk jangka waktu lama, yang pastinya menjejaskan pengajaran dan pembelajaran.Itu belum lagi dikira pendidikan sekolah pada keseluruhannya yang melibatkan ko-kurikulum, pendidikan jasmani dan kemahiran sosial.Sepanjang perintah kawalan pergerakan, usaha dilakukan oleh kementerian pendidikan untuk meneruskan pengajaran dan pendidikan secara maya tetapi tentunya ia tidak dapat menyaingi suasana bersemuka bilik darjah.Lagipun dengan jurang digital dalam masyarakat, pastinya sebahagian besar pelajar mengalami keciciran dalam pembelajaran mereka.Para ibu bapa yang mempunyai anak-anak bersekolah tentu dapat faham dan menyedari kesan pandemik Covid-19 ke atas pembelajaran dengan melihat mereka saban hari berada di rumah.Maknanya pelajaran generasi pelajar, dari tadika, sekolah rendah, sekolah menengah, kolej hinggalah ke universiti bagi tahun 2020 dan 2021 dirasakan terjejas yang mana kesannya dapat dirasakan untuk beberapa tahun akan datang.Sekarang negara sudah masuk bulan Oktober, maka terdapat tekanan kuat kepada kementerian pendidikan untuk membuka sekolah secepat mungkin dengan perhatian mereka tertumpu kepada pelajar-pelajar yang menghadapi peperiksaan SPM dan STPM, perancangan untuk itu sudah pun dibuat dan sekolah-sekolah dijangka akan segera dibuka.Terdapat banyak isu yang timbul untuk pembukaan semula sekolah.Isu utama adalah keselamatan pelajar untuk mengelak jangkitan virus Covid-19.Ini membawa soal vaksinasi para guru dan pelajar sendiri.Ada sebahagian bear guru di seluruh negara yang enggan divaksin.Antara mereka adalah golongan antivaksin.Kehadiran golongan ini memecah-belahkan masyarakat dan menjejaskan pendidikan negara.Vaksinasi para pelajar juga menjadi isu.Walaupun ada rancangan untuk imunisasi para pelajar dan mereka digalakkan mendaftar di MySejahtera tetapi setakat ini belum ada keputusan untuk vaksin bagi pelajar di bawah 17 tahun.Ini kerana ujian untuk perkara ini belum muktamad walaupun di banyak negara, imunisasi untuk remaja sudah dijalankan.Buat masa ini tumpuannya adalah pada vaksinasi terhadap pelajar-pelajar yang sedang menghadapi peperiksaan SPM dan STPM, iaitu mereka yang berusia lebih 17 tahun.Tidak semua negara di dunia menghadapi cabaran pendidikan berbentuk Covid-19.Walaupun virus ini sampai hampir ke semua negara di seluruh dunia tetapi ada juga tempat yang dapat meneruskan kehidupan tanpa terjejas teruk seperti Malaysia.Ada negara sudah keluar dari pandemik ini lebih awal lagi dan pelajar-pelajar sudah lama masuk kelas.Sekolah-sekolah di China, Jepun dan Taiwan sudah lama dibuka.Buat masa ini, di Malaysia, suasana pendidikannya sedang menghadapi sentimen kemerosotan keyakinan, baik di peringkat rendah mahupun di tahap universiti.Ia pula berkaitan dengan keadaan politik dan ekonomi negara yang mengurangkan harapan untuk masa depan kerjaya para pelajar.Tanpa pandemik inipun, kritikan dan rasa tidak puas hati terhadap keadaan suasana pendidikan banyak disuarakan.Lebih-lebih lagi dengan adanya media sosial di mana warganet dengan mudah menyuarakan pandangan negatif mereka.Datangnya pandemik ini hanya memberatkan suasana pendidikan negara.Perintah kawalan pergerakan ini menguji dan menyerlahkan kelemahan serta kerapuhan sistem sedia ada.Ia juga beriringan dengan penyerlahan kelemahan sistem sosial, politik dan ekonomi negara.Kalau tidak kerana pandemik ini, mungkin kelemahan ini kurang ketara.Dalam pada itu, sistem pendidikan negara mengalami pembaikan yang besar dan banyak sejak merdekaa.Dari awal lagi, kerajaan yang memerintah memberikan penekanan besar terhadap pendidikan hinggakan seringkali menteri pelajaran atau pendidikan merupakan jawatan kanan, dengan semua perdana menteri sejak Abdul Razak Hussein pernah menyandang potfolio itu.Apabila dibuat perbandingan dengan negara membangun lain, pendidikan di Malaysia tentu dapat dibanggakan.Tetapi keadaan ini masih tidak memuaskan hati sebahagian besar rakyat negara ini, yang mempunyai pandangan pelbagai ragam.Ada yang mendambakan suatu sistem pendidikan yang ideal, seperti mana apa yang dilaksanakan di Finland.Ada pula yang sentiasa membuat perbandingan dengan sistem pendidikan di Singapura, Taiwan dan Jepun.Sistem pendidikan negara ini adalah unik.Seperti mananya uniknya Malaysia.Separuh daripada penduduk negara ini enggan memasuki sekolah kebangsaan.Mereka mahu terdidik dalam sekolah jenis kebangsaan Cina atau Tamil.Sementara sebahagian daripada penduduk majoriti pula tidak percaya pada sistem persekolahan arus perdana.Mereka hantar anak-anak ke pusat tahfiz yang keadaan mutunya berada di pelbagai tahap.Sementara golongan yang berharta tentunya lebih percaya pada sekolah swasta antarabangsa.Dalam pada itu, ada ibu bapa yang menghantar anak ke sekolah kebangsaan mempunyai pandangan serong terhadap sekolah yang berada hampir di kediaman mereka.Mereka berebut untuk menghantar anak ke sekolah berasrama penuh, termasuklah Maktab Rendah Sains Mara.Akhirnya timbullah dua darjat persekolahan kebangsaan.Mereka yang dapat masuk sekolah berasrama penuh mempunyai peluang lebih besar untuk melanjutkan pelajaran di luar negara, yang dianggap lebih bermutu.Tetapi tujuan ibu bapa mahukan anaknya belajar di luar negara bukanlah untuk mendapatkan pendidikan bermutu, tetapi lebih kepada supaya mereka mempunyai peluang besar bagi mendapatkan pekerjaan bergaji tinggi apabila pulang kelak.Sedangkan asal tujuan sekolah berasrama penuh adalah untuk memberi peluang kepada pelajar-pelajar yang bagus tetapi tinggal jauh dari sekolah dan datang daripada persekitaran yang tidak kondusif untuk pembelajaran, seperti di luar bandar atau kawasan-kawasan sosio-ekonomi rendah.Tetapi akhirnya kini ia menjadi sekolah yang sebahagiannya merupakan tumpuan golongan elit berpengaruh.Sistem pendidikan tinggi negara kini juga menerima kritikan.Pendidikan tinggi berkembang daripada Universiti Malaya, kemudian berkembang menjadi lima universiti awam dan kini terdapat puluhan universiti, awam dan swasta.Dalam kalangan swasta pula, terdapat cawangan universiti asing.Namun begitu, kebanyakan rakyat hanya mampu menghantar anak ke universiti awam melalui pinjaman dari PTPTN.Sementara agensi ini yang kini menghadapi kesukaran untuk memperoleh kembali bayaran pinjaman.Mutu universiti di negara ini banyak dipersoalkan.Termasuk universiti swasta walaupun terdapat banyak pelajar asing yang menuntut di sini.Ia bukan saja mutu tetapi integriti.Sememangnya kini sudah banyak tenaga pengajar tempatan yang berkelayakan tinggi.Ada yang cemerlang. Tetapi pada waktu sama kadangkala timbul juga isu integriti.Apa hal pun, umum lebih yakin pada institusi pengajian tinggi negara maju.Obsesi terhadap pendidikan akademik sedang berlaku dengan anggapan bahawa ia meminggirkan pendidikan vokasional.Ibu bapa masih mengutamakan aliran akademik.Sedangkan hakikatnya, hanya sebahagian kecil manusia cenderong pada akademik.Sebahagian besar manusia lebih cemerlang dalam vokasional.Akibat daripada ketidakseimbangan antara akademik dan vokasional ini, maka berlakulah pengangguran siswazah dan kurangnya suasana kreatif, inovatif dan berkemahiran dalam masyarakat.Tentulah menjadi persoalan bahawa rakyat Malaysia lebih gemar membeli barangan luar negara daripada berusaha mencipta dan membuat produk sendiri.Perkara ini tentulah berkaitan dengan keadaan industri di negara ini.Kesukaran siswazah mendapat pekerjaan yang selayak dengan kelulusannya adalah membimbangkan.Lebih-lebih lagi di Malaysia yang mana industri negara berkait rapat dengan faktor hubungan kaum.Isu doktor kontrak pula adalah simptom yang jelas bahawa sistem pendidikan beserta realiti ekonomi negara perlu penelitian untuk pembaharuan dan pembaikan, tidak kiralah siapa yang memegang tampuk pemerintahan.Pendidikan merupakan soal merentas parti dan politik.Ia kunci keamanan dan kemakmuran negara.


Pembekalan senjata kepada Kyiv ancam malapetaka nuklear, kata bekas presiden Rusia

Bekalan senjata yang diberikan kepada Kyiv berisiko bencana nuklear global, kata bekas presiden Rusia dan sekutu presiden Vladimir Putin pada Isnin, mengulangi ancaman perang nuklear ke atas Ukraine.
Retorik malapetaka Dmitry Medvedev dilihat sebagai percubaan untuk menghalang pakatan tentera Nato yang dikepalai Amerika Syarikat (AS) dan sekutu Barat Kyiv daripada terlibat secara lebih mendalam dalam perang yang telah menyebabkan Moscow mundur dari medan perang.
Kenyataan Medvedev yang juga timbalan pengerusi majlis keselamatan Rusia, dibuat selepas Putin pada minggu lepas memberi amaran nuklear selain komennya pada Ahad yang menyatakan konfrontasi Moscow dengan Barat sebagai pertempuran untuk kelangsungan hidup Rusia dan rakyat Rusia.
"Sudah tentu, pembekalan senjata boleh diteruskan... dan menghalang sebarang kemungkinan untuk menghidupkan semula rundingan," kata Medvedev dalam kenyataan yang diterbitkan dalam akhbar harian Izvestia.
"Musuh kita buat perkara itu, tidak mahu fahami bahawa matlamat mereka pasti akan membawa kepada kegagalan. Kerugian untuk semua orang. Keruntuhan. Malapetaka. Di mana anda sudah lupa selama berabad-abad tentang kehidupan lama anda, sehingga runtuhan memancarkan radiasi."


Ada sinar buat keluarga miskin menjelang Tahun Baru Cina

Keluarga miskin mendiami rumah usang yang atapnya hampir runtuh bakal menyambut Tahun Baru Cina beberapa hari lagi dengan penuh kegembiraan apabila ramai pihak tampil bagi menghulurkan bantuan.Selepas melaporkan keadaan rumah Chin Kim Choy yang tinggal bersama isterinya Koo Yok Kian dan anak lelakinya Chin Kok Ming, MalaysiaNow dihubungi ramai pihak yang ingin memberikan bantuan.Antaranya ialah Wakil Komuniti Cina Ampang Fong Teck Keong dan Ketua Kampung Baru Ampang Wong Khin Fook yang mengunjungi keluarga ini bagi melihat sendiri nasib malang tiga beranak ini.“Jika hujan lebat dan angin kuat sudah pasti bumbung rumah ini tidak dapat bertahan dengan lebih lama,” kata Fong kepada MalaysiaNow selepas meninjau keadaan rumah itu.“Saya risaulah keselamatan mereka. Kami akan segera berbincang dengan isterinya Koo untuk memindahkan mereka sementara rumah ini dibaiki.”Semalam MalaysiaNow melaporkan tentang nasib malang yang menimpa keluarga ini terutamanya selepas Chin diserang angin ahmar sehingga menyebabkannya tidak dapat meneruskan pekerjaan sebagai tukang kayu.Keadaan Chin yang kurang upaya memaksa isterinya, Koo bekerja sebagai pembantu dapur dengan gaji RM40 sehari untuk menyara mereka sekeluarga.Ini tidak memungkinkan keluarga ini untuk membaiki rumah usang itu yang atapnya hampir runtuh dan daripada empat bilik, hanya satu sahaja yang boleh digunakan.Fong memberitahu MalaysiaNow sebelum ini Koo ada membuat permohonan untuk membaiki atap rumahnya dan kementerian perumahan dan kerajaan tempatan sudah meluluskan peruntukan sebanyak RM13,000.Selain itu, terdapat seorang individu memulakan langkah mengumpul dana untuk membaiki keseluruhan rumah keluarga miskin itu.“Saya dimaklumkan oleh pegawai di KPKT bahawa peruntukan kepada keluarga ini sudah diluluskan.“Jadi kami akan bergabung bersama-sama untuk membantu keluarga ini dan setakat ini, sebanyak RM30,000 berjaya dikumpulkan,” katanya.Sebagai permulaan, Fong akan berbincang dengan keluarga ini memindahkan mereka ke penempatan lain sementara menunggu rumah mereka dibaiki.“Kita akan bincang dengan isteri Chin dan cari rumah berdekatan supaya memudahkan isterinya pergi kerja.“Kemudian kontraktor individu yang mengumpulkan dana itu akan mulakan pembinaan dan bila tiba di bahagian bumbung KPKT akan uruskan dengan peruntukan yang diluluskan,” katanya.Ketua Kampung Baru Ampang, Wong berkata sebelum ini Koo ada minta bantuan bekalan makanan tetapi tidak pernah memberitahu keadaan rumahnya yang semakin teruk.“Saya memang tidak tahu keadaan keluarga ini.“Tapi nama isterinya ada dalam senarai penerima bantuan setempat,” kata Wong kepada MalaysiaNow.


Selepas 6 hari, pembelaan Najib selesai hujah rayuan kes SRC

Selepas enam hari, pasukan pembelaan Najib Razak hari ini menamatkan penghujahan mereka, yang merujuk kepada soal mengapa bekas perdana menteri itu harus dibebaskan daripada hukuman 12 tahun penjara dan denda RM210 juta yang dikenakan terhadapnya oleh Mahkamah Tinggi Kuala Lumpur tahun lepas.Mereka sepatutnya menamatkan hujah dalam rayuan berhubung kes SRC International Sdn Bhd itu pada hari Khamis lepas, namun memohon lanjutan bagi menamatkan penghujahan kes mereka.Prosiding rayuan pada mulanya ditetapkan selama 12 hari bermula 5 April, hingga 22 April, dengan masing-masing pembelaan dan pendakwaan diberikan tempoh empat hari untuk menyampaikan hujah mereka.Kedua-dua pihak turut diberikan dua hari untuk mengemukakan hujah akhir masing-masing.Sepanjang enam hari perbicaraan, sejumlah 20 bungkusan dokumen yang mengandungi 2,000 muka surat yang berkaitan dengan rayuan telah dikemukakan di mahkamah.Semasa perbicaraan, peguam Najib berhujah bahawa hakim perbicaraan Mohd Nazlan Ghazali melakukan kesilapan besar apabila mendapati bekas perdana menteri itu melakukan penyalahgunaan kuasa, pecah amanah dan pengubahan wang melibatkan RM42 juta dana SRC International Sdn Bhd.Pihak pembelaan menegaskan Nazlan tersilap arah dalam beberapa isu undang-undang apabila menyabitkan Najib Julai lepas.Terdahulu peguam Najib, Farhan Read berhujah hakim perbicaraan dilihat “terdorong” untuk memutuskan bekas perdana menteri itu bersalah.“Fakta yang dilihat dalam kes ini adalah hanya seorang sahaja yang mampu dipersalahkan oleh hakim, dalam kes ini adalah Najib, sedangkan nama-nama yang lain seperti Jho Low dan Nik Faisal Ariff Kamil lari.“Kehendak hakim menamakan seseorang sebagai bertanggungjawab melakukan kesalahan memang difahami, kerana ini (RM42 juta dana SRC) adalah kerugian bagi Malaysia, namun ia tidak kena untuk meletakkan sepenuhnya kesalahan ke atas seorang yang masih tinggal.“Kita boleh bersimpati dengan hakim perbicaraan, dan cabaran yang dihadapinya apabila menjadi perhatian disebabkan kes ini yang terbesar di abad ini, tapi kita juga tidak boleh terima penilaian yang buat hakim terhadap bukti (kes SRC) kes ini,” tambahnya.Mahkamah diberitahu bahawa Najib tidak tahu bahawa RM42 juta disalurkan dari SRC ke dalam akaun banknya kerana beliau percaya bahawa wang itu adalah baki derma daripada keluarga diraja Arab Saudi.Esok, perhatian akan tertumpu kepada pendakwa ad hoc Sithambaram, apabila peguam jenayah terkenal itu memulakan hujahnya.Rayuan kes ini didengar oleh panel tiga hakim, diketuai oleh Hakim Abdul Karim Abdul Jalil, bersama dengan Hakim Has Zanah Mehat dan Vazeer Alam.Mahkamah Tinggi Kuala Lumpur pada 28 Julai lepas menjatuhkan hukuman penjara 12 tahun dan denda RM210 juta terhadap Najib setelah mendapati dia bersalah atas tujuh tuduhan pecah amanah, pengubahan wang haram dan penyalahgunaan kedudukan, melibatkan dana SRC International RM42 juta.


Sarawak akan tubuh dana kekayaan berdaulat

Ketua Menteri Sarawak Abang Johari Openg berkata kerajaan negeri akan menubuhkan dana kekayaan berdaulat negeri bagi memastikan masa depan generasi muda negeri itu.Bercakap pada sidang media semalam, beliau berkata dana itu akan menjamin Sarawak dapat mengekalkan kedudukan kewangannya.“Cadangan penubuhan dana kekayaan berdaulat ini akan dilaksanakan selepas kami melantik pakar yang akan menasihati kami tentang cara melakukannya dan menguruskan dana itu secara profesional,” katanya.Dana kekayaan berdaulat adalah antara ikrar dalam 34 perkara yang termaktub dalam manifesto Gabungan Parti Sarawak (GPS) pada pilihan raya negeri (PRN) baru-baru ini.Dalam pada itu, Abang Johari yang juga presiden PBB berkata parti itu juga akan menubuhkan sayap Pemuda baru untuk mereka yang berumur 18 hingga 28 tahun.Beliau berkata ini akan memudahkan rancangan pembangunan ekonomi negeri bagi tahun 2030, khusus untuk golongan belia.“Kita akan meminda perlembagaan parti pada konvensyen PBB supaya boleh membentuk sayap Pemuda baru,” katanya.“Kita perlukan orang muda untuk membantu dalam menguruskan masyarakat kerana kita sedang menghadapi populasi yang semakin tua.”Beliau turut berkata kerajaan negeri akan membantu rakyat Sarawak di semenanjung yang terjejas akibat banjir baru-baru ini dan menggesa mereka menghubungi Rumah Sarawak bagi mendapatkan bantuan.


Tiada jaminan Adun BN di Perak dicalonkan semula pada PRU15, kata Saarani

Tiada jaminan ahli Dewan Undangan Negeri (Adun) dari Barisan Nasional (BN) sedia ada di Perak akan dicalonkan semula pada Pilihan Raya Umum ke-15 (PRU15) nanti, kata Pengerusi BN Perak Saarani Mohamad.Beliau yang juga menteri besar Perak berkata ia bergantung kepada keadaan semasa termasuk kehadiran calon-calon muka baharu yang berpotensi menggantikan calon lama seperti yang dilakukan pada Pilihan Raya Negeri Melaka sebelum ini.“Kita (BN Perak) sudah mula dapatkan senarai daripada bahagian. Pada waktu sama, kita perlu buat kajian daripada pihak berkaitan agar calon yang kita pilih boleh memenangkan BN,” katanya selepas melancarkan Jentera BN Bahagian Parit di sini, kira-kira 40km dari Ipoh tengah malam semalam.Sementara itu, Ahli Parlimen Parit Mohd Nizar Zakaria berkata pihaknya telah bersedia untuk ke medan perang pilihan raya bagi mendapat kembali kepercayaan pengundi.“Alhamdulillah komitmen semua ahli parti dan jentera memang amat tinggi bagi memastikan kemenangan calon BN baik di Parlimen mahupun di dua DUN iaitu Belanja dan Bota pada PRU15 nanti,“ kata Nizar.Perak mempunyai 59 kawasan DUN iaitu 25 Adun BN dengan semuanya daripada Umno, Bersatu (tujuh), PAS (tiga), DAP (16), Parti Amanah Negara (lima) dan PKR (tiga).


Lihat saya sebagai ketua kerajaan, bukan pemimpin politik, kata Ismail

Perdana Menteri Ismail Sabri Yaakob berkata kerajaan pimpinannya adalah kerajaan bersama yang menekankan konsep Keluarga Malaysia dan penjawat awam wajar mempertahankan kerajaan daripada pelbagai dakwaan dan fitnah kononnya pentadbirannya gagal.
Pada majlis perjumpaan perdana menteri bersama warga Jabatan Perdana Menteri (JPM) di Putrajaya hari ini, Ismail berkata penjawat awam wajar mempertahankan kerajaan dengan melihat beliau sebagai ketua kerajaan dan mereka bukannya mempertahankan parti politik.
Pada pertemuan itu, Ismail berkongsi kejayaan dikecapi kerajaan antaranya pencapaian cemerlang keluaran dalam negara kasar (KDNK) yang merekodkan pertumbuhan 8.9% pada suku kedua tahun ini, selain mewujudkan pekerjaan mencecah 400,000 serta prestasi nilai dagangan melepasi RM2 trilion.
"Apabila tuan puan mempertahankan, tuan puan tidak berpolitik. Jangan lihat saya sebagai pemimpin politik tetapi sebagai ketua kerajaan dan tuan puanlah anggota kerajaan.
"Kerajaan ini adalah kerajaan bersama. Sebab itu saya perkenalkan konsep Keluarga Malaysian sebab saya nak kita bersama anggap kerajaan ini sebagai satu keluarga," katanya.
Perjumpaan itu turut dihadiri Menteri di Jabatan Perdana Menteri (Parlimen dan Undang-undang) Wan Junaidi Tuanku Jaafar, Menteri di Jabatan Perdana Menteri (Ekonomi) Mustapa Mohamed dan Ketua Setiausaha Negara Mohd Zuki Ali.


Kes harian rekod jangkitan lepasi 5,400

Malaysia merekodkan kes baru sebanyak 5,413 kes menjadikan kes keseluruhan Covid-19 meningkat sebanyak 2,556,865 kes.6,013 pesakit juga direkodkan sembuh, menjadikan jumlah keseluruhan pesakit sembuh sebanyak 2,461,780.Dalam pada itu, kes yang memerlukan rawatan di unit rawatan rapi (ICU) adalah sebanyak 545 kes di mana 458 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 264 kes di mana 184 adalah kes Covid-19.Dari 5,413 kes harian yang dilaporkan pada hari ini, 102 kes (1.9%) adalah daripada Kategori Tiga, Empat, dan Lima, dan 5,311 kes (98.1%) lagi adalah terdiri daripada Kategori Satu dan Dua.


Dilema politik di Malaysia, AS

Meskipun 2021 adalah tahun yang dijangka lebih baik selepas dunia terumbang-ambing hampir setahun lamanya, serangan ke atas bangunan Capitol di Amerika Syarikat (AS) pada Rabu lalu serta juga dilema politik Malaysia yang berterusan – antara Umno dengan Bersatu telah menimbulkan masalah kepada kedua-dua negara.Ramai yang berasa kecewa terhadap gelagat pemimpin negara yang hanya mementingkan diri sendiri daripada mengambil berat keperluan rakyat.Ada juga rakyat risau mengenai perang pandemik yang kelihatan tiada kesudahannya kerana lonjakan kes Covid-19 yang berterusan di AS dan Malaysia.Sehingga kini, AS mencatatkan sebanyak 250,000 jangkitan Covid-19 setiap hari manakala Malaysia pula merekodkan 2,500 kes secara purata.Sepatutnya Presiden Donald Trump berusaha mencari penyelesaian menangani penyebaran jangkitan Covid-19 di negaranya.Namun, sebaliknya beliau menuntut Naib Presiden Mike Pence dan Kongres supaya menolak kemenangan Joe Biden pada pilihan raya negara itu baru-baru ini.Oleh kerana beliau telah diselubungi dengan kerakusan politik sehingga menjadi gila dan tamak kuasa, Trump telah mengerahkan sekumpulan penyokong tegarnya menyerbu bangunan Capitol, merempuh kawalan keselamatan serta menawan sebahagian bangunan selama beberapa jam.Tingkah laku Trump yang begitu angkuh itu bukan sahaja menyebabkan sesi Kongres bagi mengesahkan undi Kolej Elektoral terganggu, tetapi ia juga menyebabkan peristiwa berdarah yang tidak perlu terjadi apabila lima orang disahkan terkorban manakala lebih 50 orang cedera.Walaupun Trump akhirnya berjanji memastikan peralihan kuasa yang lancar kepada Biden pada 20 Januari, serangan Capitol tersebut menunjukkan kepada dunia AS sedang mengalami krisis demokrasi.Demografi pengundi di AS yang semakin berpecah belah pastinya akan memberikan cabaran besar bagi pentadbiran Biden untuk melaksanakan reformasi dasar dalam empat tahun mendatang.Di Malaysia pula, ketika barisan hadapan sedang gigih berjuang untuk menangani peningkatan jumlah pesakit Covid-19, Ahmad Zahid Hamidi dan Ahmad Maslan yang disenaraikan di bawah kem Umno “tanpa jawatan menteri” menyeru supaya pilihan raya umum (PRU) mengejut diadakan pada suku pertama tahun ini.Walaupun kerajaan sekarang mempunyai majoriti tipis, tetapi ia bukanlah masa sesuai untuk mengadakan PRU memandangkan adanya pandemik.Perikatan Nasional (PN) masih merupakan kerajaan yang sah kerana ia dibentuk dalam lingkungan Perlembagaan Persekutuan.Walaupun Umno telah menyerahkan keputusan untuk menamatkan hubungan dengan Bersatu di Perhimpunan Agungnya pada 31 Januari, ketidakstabilan politik telah berlaku lebih awal apabila Pengerusi Badan Perhubungan Umno Kelantan dan Ahli Parlimen Machang, Ahmad Jazlan Yaakub menarik diri menyokong kerajaan PN dan Muhyiddin sebagai perdana menteri pada Sabtu lepas.Penarikan sokongannya menunjukkan kerajaan PN kini hanya mempunyai 110 kerusi berbanding 109 pembangkang iaitu Pakatan Harapan (PH) dengan 91 kerusi, Parti Sarawak Bersatu (PSB) dengan 2 kerusi, Warisan (8 kerusi) dan Pertubuhan Kinabalu Progresif Bersatu (UPKO) dengan satu kerusi, serta tujuh ahli bebas termasuk Ahmad Jazlan – sejumlah 109 kerusi.Selain Ahmad Jazlan, ahli bebas lain terdiri empat daripada Pejuang dan 1 daripada Muda – penubuhan kedua-dua parti politik telah ditolak oleh Jabatan Pendaftaran Pertubuhan Malaysia (RoS) pada minggu lepas.Pengunduran Ahmad Jazlan merumitkan keadaan kerana kerajaan PN diwujudkan dengan sokongan dan kerjasama individu ahli Parlimen daripada 12 parti politik di Semenanjung Malaysia dan Malaysia Timur, dengan restu dan sokongan parti masing-masing.Adalah pelik Umno tidak mengambil tindakan tatatertib terhadap Ahmad Jazlan kerana mendahului perhimpunan agung Umno kerana parti itu boleh dianggap masih menyokong kerajaan PN selagi keputusan muktamad pada 31 Januari belum dibuat.Lantaran itu, ramai penganalisis berpendapat Umno memang mempunyai hasrat menimbulkan ketidakstabilan di negara ini dengan memaksa pilihan raya mengejut atau pertukaran kerajaan tanpa pilihan raya di adakan dalam suasana negara berdepan dengan lonjakan jangkitan Covid-19 yang pastinya mempunyai impak negatif kepada ekonomi negara, dan seterusnya menjejas kesejahteraan rakyat.Walaupun Malaysia terkenal sebagai negara yang memiliki kos terendah bagi menjalankan perniagaan di Asia Tenggara, landskap politik negara yang tidak menentu ini telah menghalang syarikat teknologi besar untuk menubuhkan ibu pejabat serantau di Malaysia.Contohnya, Apple dan Samsung memilih Vietnam untuk kilang pembuatannya manakala Amazon akan membina tiga pusat data di Jawa Barat Indonesia pada akhir 2021 dan awal 2022.Walaupun Kenderaan Generasi Baru (NxGV), Kenderaan Hubungkait Automatik dan Berautonomi (AACV) dan Kenderaan Cekap Tenaga (EEV) termasuk dalam Dasar Automotif Negara (NAP) 2020, banyak pengeluar automotif berhenti melabur atas kemelut politik yang berterusan di Malaysia.Sementara itu, komitmen pemerintah Indonesia dalam mempromosikan kenderaan elektrik akhirnya menyebabkan Hyundai berpindah ibu pejabat Asia Pasifik dan pusat latihannya dari Malaysia ke republik itu.Walaupun Grab diasaskan rakyat Malaysia, namun ekosistem syarikat pemula atau ‘start-up’ yang mapan di Singapura akhirnya menyebabkan penyedia perkhidmatan e-hailing itu memindahkan ibu pejabat mereka dari negara ini ke Kota Singa.Manakala ketidakmampuan Trump menangani pandemik ini, pembunuhan George Floyd dan serangan Capitol baru-baru ini telah menunjukkan kepada dunia AS sedang berada di pinggir demokrasi.Sukudhew (Sukhdave) Singh, mantan timbalan gabenor Bank Negara Malaysia menyatakan Malaysia kekal menjadi negara yang berpecah belah dengan identiti rakyatnya dilabel melalui bangsa dan agama, beserta agenda politik dan ekonomi yang berbeza-beza.Oleh yang demikian, AS dan Malaysia gagal mewujudkan keseimbangan yang betul antara politik, pandemik dan ekonomi. Kemelut politik secara berterusan telah menghalang kedua-dua negara menangani peningkatan kes Covid-19 dan kehidupan rakyat Malaysia secara berkesan.Dalam keadaan demikian, ahli politik merupakan individu yang menerima paling banyak manfaat tapi rakyat tetap menjadi golongan rentan yang paling banyak berkorban.Jamari Mohtar dan Amanda Yeo merupakan sebahagian daripada pasukan penyelidik di Emir Research, sebuah organisasi pemikir bebas yang berfokuskan kepada pencernaan saranan-saranan dasar strategik berteraskan penyelidikan yang terperinci, konsisten dan menyeluruh.* Tulisan ini adalah pandangan peribadi penulis yang tidak semestinya mencerminkan pendirian MalaysiaNow.


Wujudkah ‘MoU’ antara Anwar dan Umno?

Saya terbaca kenyataan Anwar Ibrahim yang disiarkan Sinar Harian berkenaan respons beliau terhadap cabaran membubarkan Dewan Undangan Negeri (DUN) Johor oleh Shahrir Abdul Samad (Umno).Respons pengerusi Pakatan Harapan (PH) itu cukup lunak dan positif seolah-olah menyambut seruan bagi menghadapi Pilihan Raya Negeri (PRN) di Johor pula setelah kerajaan negeri Melaka dijatuhkan ketua Umno Melaka (ketika itu) sewaktu rakyat masih bergelut dengan masalah ekonomi dan wabak Covid-19.Saya tidak tahu apa keutamaan PH dan Umno dalam soal ini, adakah nyawa rakyat, pemulihan ekonomi negara atau berpakat merebut kuasa dengan memprovokasi wujudnya PRN demi PRN hingga akhirnya boleh meruntuhkan kerajaan Malaysia yang sedia ada ini sebelum hujung tahun depan?Mengadakan PRN seperti yang sedang berlangsung di Melaka sekarang ini tidaklah percuma. Ia memakan kos yang begitu besar iaitu RM46 juta seperti yang dianggarkan Suruhanjaya Pilihan Raya (SPR). Sudah tentu ia wang kerajaan yang juga merupakan wang rakyat hasil kutipan cukai.Paling hipokrit apabila Anwar berkata: “Tapi soalnya kita tak panggil orang jahat atau bodoh. Kita lawan dengan cara baik.” Benarkah pihak Anwar tidak pernah melabel seteru-seteru politiknya dengan pelbagai label negatif dan cercaan?Dato’… Jangan lupa YouTube masih wujud jika generasi baru mahu lihat bagaimana “bakal perdana menteri” sejak di zaman Reformasi 1998 melempiaskan perkataan “bodoh” dan “jahat” yang biasa digunakan dalam pertuturan masyarakat Malaysia khususnya orang Melayu.Dan saya pun terfikir adakah berlawan secara baik seperti yang disebut oleh Anwar itu bermaksud menerima “katak berprinsip” yang menjatuhkan kerajaan negeri? Jika begitulah taktiknya, maka seakan-akan wujud “MoU” antara Anwar dan Umno dalam soal merealisasikan PRN.Anwar perlu mengaku secara terbuka adakah beliau merestui akan membawa PH (bersama DAP) untuk bentuk kerajaan jajaran baru dengan Umno-BN andainya kedua-dua belah pihak tiada majoriti membentuk kerajaan negeri Melaka dan mungkin juga di Johor jika PRN terjadi?Muhammad Faiz Bin Na’aman adalah ahli Majlis Pimpinan Tertinggi Bersatu.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


35% jemaah haji ikut agensi pilih Pakej Rahmah

Sebanyak 35% daripada kira-kira 8,500 jemaah haji yang mengikuti pakej oleh Pengelola Jemaah Haji (PJH) memilih Pakej Rahmah Haji yang menawarkan harga di bawah RM50,000.
Pengarah Operasi PJH Mohd Zawawi Bostam berkata jurang harga yang tidak ketara antara Pakej Rahmah Haji dan bayaran haji jemaah muassasah menjadi antara faktor mereka memilih pakej berkenaan.
Beliau berkata ini juga membawa kepada pertambahan jumlah jemaah haji PJH pada musim haji kali ini, iaitu meningkat 20% berbanding tahun-tahun sebelumnya.
"Ini menunjukkan Pakej Rahmah Haji memberi impak dari segi jumlah yang memilih pakej haji," katanya kepada pemberita di Mekah.
Menurutnya jemaah haji yang memilih pakej itu ditawarkan kemudahan seperti hotel bertaraf tiga bintang ke atas dan jarak penginapan lebih dekat dengan masjid.
Selain itu, beliau berkata kira-kira 2% jemaah haji PJH memilih pakej berharga RM100,000 hingga RM250,000.
Katanya bagi tahun ini, 22 syarikat pelancongan diberikan lesen oleh TH untuk beroperasi sebagai PJH yang keseluruhannya menawarkan 250 pakej haji.
Dalam pada itu, Mohd Zawawi berkata Pejabat Operasi PJH akan melakukan pemantauan ke atas kesemua syarikat pelancongan terbabit bagi memastikan mereka menyediakan kemudahan seperti yang dijanjikan kepada jemaah haji.
"Sekiranya syarikat PJH ini tidak mematuhi terma dan syarat yang ditetapkan, syarikat ini boleh diberikan amaran lisan, denda kewangan, digantung atau ditamatkan lesen," katanya.
Malaysia menerima kuota haji berjumlah 31,600 jemaah daripada Kerajaan Arab Saudi bagi musim haji 1444 Hijrah ini.


PM sambut baik solidariti penjawat awam sumbang elaun RM30 juta

Sumbangan penjawat awam melalui potongan Imbuhan Tetap Keraian (ITK) dan Imbuhan Tetap Khidmat Awam (ITKA) membuktikan kebersamaan golongan itu dalam menggalas tanggungjawab bersama kerajaan memerangi pandemik Covid-19.Perdana Menteri Muhyiddin Yassin berkata solidariti itu juga adalah cerminan sokongan penjawat awam terhadap perjuangan para petugas barisan hadapan yang berusaha tanpa henti untuk membendung dan melindungi orang ramai daripada jangkitan wabak itu.Katanya sumbangan oleh penjawat awam tidak termasuk petugas barisan hadapan dan kakitangan kerajaan Gred 1 hingga 28, akan dimasukkan ke Akaun Amanah Bencana Covid-19.“Terima kasih penjawat awam. Saya amat menghargai dan menyambut baik solidariti penjawat awam yang turut serta memberi sumbangan kepada negara bagi memerangi Covid-19 melalui potongan ITK dan ITKA.“Terima kasih yang tidak terhingga juga kepada semua kakitangan awam yang terlibat secara langsung dan tidak langsung sepanjang lebih setahun menguruskan pandemik Covid-19 ini,” katanya dalam catatan di Facebook rasmi beliau.Selain itu, perdana menteri turut mendoakan agar semua penjawat awam di seluruh negara, tanpa mengira peranan dalam perjuangan memerangi Covid-19 akan terus diberkati Allah SWT.“Semoga kita semua dan Malaysia dilindungi daripada ancaman wabak ini. Insya-Allah,” katanya.Semalam, Ketua Setiausaha Negara Mohd Zuki Ali mengumumkan lebih 800,000 penjawat awam bersolidariti dalam mendepani pandemik Covid-19 melalui pengurangan ITK serta ITKA selama tiga bulan berdasarkan gred perkhidmatan yang dianggar dapat mengumpul lebih RM30 juta.Penetapan sumbangan berdasarkan gred perkhidmatan itu adalah 50% bagi Jawatan Utama Sektor Awam (Jusa) A ke atas, Jusa B sebanyak 20%, Jusa C sebanyak 10%, Gred 44 hingga 56 sebanyak lima peratus melibatkan ITK, manakala RM10 daripada ITKA bagi Gred 29 hingga 41.Pada Isnin, Muhyiddin Yassin mengumumkan setiap menteri serta timbalan menteri tidak akan mengambil gaji selama tiga bulan mulai Jun dan ia disumbangkan ke dalam Akaun Amanah Bencana sebagai membiayai perbelanjaan berkaitan Covid-19.


211 korban Covid-19 dicatat, kes baru kembali lepasi 20,000

Malaysia merekodkan kes baru sebanyak 20,780 menjadikan kes keseluruhan Covid-19 meningkat sebanyak 1,320,547 kes.Selangor kekal mencatat kes harian tertinggi sebanyak 6,921 disusuli Kuala Lumpur (2,065), Johor (1,693), Kedah (1,534), Sabah (1,514), Pulau Pinang (1,385), Kelantan (1,284), Negeri Sembilan (1,015) dan Perak (828).Hanya Labuan (3) sahaja negeri yang mencatat kes satu digit hari ini.Negara juga mencatat sebanyak 17,973 kes sembuh menjadikan jumlah keseluruhan kes sembuh meningkat kepada 1,075,816.Kes aktif dengan kebolehjangkitan pula kini berjumlah 233,358 kes.Dalam pada itu, 1,053 pesakit ditempatkan di unit rawatan rapi (ICU) termasuk 546 orang memerlukan bantuan alat pernafasan.Malaysia turut mencatat 211 lagi korban akibat Covid-19, menjadikan jumlah mangsa yang maut meningkat kepada 11,373.


Harga minyak mentah terus melonjak

Harga minyak mentah terus mencatatkan peningkatan pada Khamis, lapor Xinhua.
West Texas Intermediate bagi penghantaran Disember meningkat AS$1.17 atau 1.3% untuk ditutup pada AS$89.08 setong di New York Mercantile Exchange.
Minyak mentah Brent untuk penghantaran Disember menokok AS$1.27 atau 1.3% untuk ditutup pada AS$96.96 dolar setong di Bursa Hadapan ICE London.
Harga sebahagiannya disokong oleh data makroekonomi Amerika Syarikat (AS) yang lebih kukuh berbanding jangkaan.
Pada Khamis Jabatan Perdagangan AS melaporkan bahawa keluaran dalam negara kasar (KDNK) AS berkembang pada kadar tahunan 2.6% pada suku ketiga.
Dolar Amerika yang agak lemah juga memberikan sokongan kepada minyak. Indeks dolar yang mengukur dolar Amerika berbanding enam mata wang utama, meningkat 0.81% kepada 110.5870 pada akhir dagangan pada Khamis tetapi masih menurun kira-kira 1.3% untuk minggu itu.


Kes harian meningkat lepasi 3,300 jangkitan, 13 lagi terkorban

3,361 kes baru Covid-19 direkodkan hari ini menjadikan jumlah keseluruhan sebanyak  4,436,912 kes.Sebanyak 9,484 pesakit turut dilaporkan sembuh, menjadikan jumlah keseluruhan kes sembuh sebanyak 4,339,521.Ketika ini 61,871 kes aktif direkodkan, dengan 60,162 atau 97.2% daripadanya sedang menjalani kuarantin kendiri.Dalam pada itu, 77 (0.1%) kes kini berada di pusat kuarantin sementara 1,531 (2.5%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 101 kes dan 63 daripadanya memerlukan bantuan alat pernafasan.Kadar penggunaan kemudahan ICU di seluruh negara kini sebanyak 55% dengan kes Covid-19 merangkumi 13.4%.13 korban termasuk satu kematian sebelum tiba di hospital turut dilaporkan menjadikan kes keseluruhan kematian adalah sebanyak 35,520 orang.


Mahkamah jenayah tiada kuasa batal perbicaraan kes Rosmah, kata pendakwaan

Mahkamah jenayah tidak mempunyai bidang kuasa untuk mengeluarkan perintah pengisytiharan yang dimohon Rosmah Mansor supaya membatalkan perbicaraan kes rasuahnya berkaitan projek hibrid solar bernilai RM1.25 bilion, Mahkamah Rayuan diberitahu hari ini.Timbalan pendakwa raya kanan Gopal Sri Ram berkata Rosmah hanya boleh merayu bagi tiga jenis keputusan oleh mahkamah jenayah sama ada untuk membatalkan pertuduhan jenayah atas alasan tidak berasas, membebaskan atau mensabitkan tertuduh yang menghadapi pertuduhan jenayah.“Mahkamah jenayah tidak diberi kuasa untuk mengeluarkan pengisytiharan seperti mahkamah sivil. Mahkamah jenayah tidak boleh memberikan pengisytiharan dan perayu (Rosmah) sepatutnya memfailkan semakan kehakiman di mahkamah sivil untuk pengisytiharan sedemikian,” katanya di hadapan panel tiga hakim terdiri daripada Hanipah Farikullah, M.Gunalan dan Hashim Hamzah.Sri Ram berhujah demikian dalam bantahan awal terhadap rayuan Rosmah berhubung keputusan Mahkamah Tinggi pada 24 September yang menolak permohonannya untuk membatalkan perbicaraan rasuah yang dihadapinya dan menggugurkan Sri Ram daripada menjadi pendakwa utama dalam kes itu.Peguam Jagjit Singh yang mewakili Rosmah berkata isu sama ada mahkamah jenayah boleh mendengar perintah pengisytiharan dibangkitkan responden (pendakwa raya) buat pertama kali dan Sri Ram menjawab isu itu boleh dikemukakan pada bila-bila masa.Sri Ram berkata beliau bersedia untuk berhujah berhubung perkara itu dengan mengemukakan hujahan bertulis dan Jagjit juga tidak ada bantahan mengenainya.Hakim Hanipah kemudian memerintahkan kedua-dua pihak memfailkan penghujahan bertulis selewat-lewatnya pada 22 November ini memandangkan perkara yang dibangkitkan oleh Sri Ram agak penting dan akan memberi implikasi terhadap merit rayuan Rosmah.Isteri bekas perdana menteri Najib Razak itu merayu terhadap keputusan Mahkamah Tinggi yang menolak permohonannya untuk membatalkan keseluruhan perbicaraan beliau dalam usaha untuk dibebaskan daripada tiga pertuduhan dan menggugurkan Sri Ram sebagai pendakwa utama dalam kes itu.Rosmah menghadapi pertuduhan meminta RM187.5 juta dan dua pertuduhan menerima rasuah berjumlah RM6.5 juta daripada Pengarah Urusan Jepak Holdings Sdn Bhd Saidi Abang Samsudin melalui bekas pembantunya Rizal Mansor sebagai ganjaran membantu Jepak Holdings memperoleh projek bernilai RM1.25 bilion untuk membekalkan tenaga hibrid solar kepada 369 sekolah di luar bandar Sarawak.Pada 4 Oktober lepas, Mahkamah Rayuan menolak permohonan Rosmah untuk menangguhkan perbicaraan kes rasuahnya sementara rayuan itu diputuskan.Susulan keputusan tersebut, Rosmah, 69, telah memberi keterangan membela diri pada perbicaraan kes itu di Mahkamah Tinggi pada 5 Oktober. Perbicaraan akan bersambung pada 8 Disember.


Gagal halang pembunuhan Abe, ketua polis Jepun letak jawatan

Ketua Agensi Polis Jepun Itaru Nakamura pada Khamis mengumumkan hasratnya untuk berundur susulan penerbitan semakan salah urus keselamatan yang membawa kepada pembunuhan bekas perdana menteri Jepun Shinzo Abe pada Julai, lapor Sputnik.
"Agensi Polis Negara percaya pelaksanaan langkah-langkah secara berterusan perlu dilaksanakan berdasarkan keperluan keselamatan baru di bawah sistem baru, untuk mengelak kejadian seperti itu berulang lagi. Hari ini, saya menyampaikan kepada Suruhanjaya Keselamatan Awam Kebangsaan hasrat saya untuk meletakkan jawatan, dalam usaha untuk merombak hal ehwal kakitangan," kata Nakamura semasa sidang media yang disiarkan oleh media Jepun.
Peletakan jawatannya dijangka diluluskan dalam mesyuarat kabinet pada Jumaat.
Sementara itu, Ketua Polis Wilayah Nara Onizuka Tomoaki, tempat pembunuhan itu berlaku, turut mengumumkan hasratnya untuk meletak jawatan pada Khamis, kata penyiar Jepun NHK.
Penilaian semula langkah-langkah keselamatan oleh agensi polis selepas serangan itu mendapati kelemahan dalam rancangan keselamatan, serta bukti arahan yang tidak mencukupi, perkongsian maklumat di tempat kejadian, dan, terutamanya, kegagalan polis untuk menyedari suspek menghampiri Abe, kata penyiar itu.
Kerajaan Jepun berazam untuk mengkaji semula langkah-langkah keselamatan untuk pegawai tinggi dan tokoh terkemuka dan mengukuhkan kerjasama dengan pasukan polis wilayah, yang akan menjadi langkah pertama dalam menambah baik protokol keselamatan Jepun dalam tempoh 30 tahun, menurut laporan itu.
Abe, 67, ditembak pada 8 Julai di bandar Nara, Jepun semasa berucap dalam kempen pilihan raya. Pembunuhnya, Tetsuya Yamagami, mendekati ahli politik itu dari belakang dan melepaskan dua das tembakan dari jarak kira-kira 10 meter (33 kaki). Menurut polis, Abe yang dikejarkan ke hospital dalam keadaan kritikal, disahkan meninggal dunia pada hari yang sama di Hospital Universiti Perubatan.
Upacara pengebumian dan pembakaran mayatnya diadakan pada 12 Julai.
Pengebumian Negara Abe dijadualkan pada 27 September yang akan menjadi pengebumian negara kedua untuk bekas perdana menteri sejak Perang Dunia II. Pengebumian pertama diadakan pada 1967 untuk Shigeru Yoshida.


Penduduk Thailand saman kerajaan kerana jerebu

Kira-kira 1,700 penduduk  di bandar Chiang Mai menyaman kerajaan kerana pencemaran udara teruk yang menyelubungi utara Thailand semasa musim menebang dan dan membakar di kawasan ladang, lapor Agensi Berita Jerman (dpa) memetik Bangkok Post pada Selasa.
Dalam tuntutan itu mereka mendakwa Perdana Menteri Prayut Chan-o-cha dan dua pihak berkuasa negeri tidak mengambil tindakan yang mencukupi untuk mengekang pembakaran ladang, walaupun amalan itu mengeluarkan asap yang mengandungi toksik.
Plaintif termasuk aktivis, ahli akademik dan rakyat yang bimbang mengenai kesihatan mereka.
Dalam statistik bandar dengan pencemaran udara paling teruk di dunia seperti yang dipantau oleh syarikat teknologi kualiti udara Switzerland IQAir, Chiang Mai menduduki tempat teratas beberapa kali baru-baru ini.
Bandar ini menduduki tempat ketiga di belakang Beijing dan New Delhi.
Kaedah tebas dan bakar menjadi kelaziman di Thailand serta di negara jiran seperti Myanmar, Kemboja dan Laos terutama pada penghujung musim kemarau.
Pihak berkuasa Thailand melarang pembakaran tanaman pada 2019, namun undang-undang itu tidak dipatuhi.
Plaintif menuduh kerajaan tidak menjalankan penguatkuasaan dengan tegas.


PRU15 boleh diadakan sebelum pertengahan November, kata Umno

Umno berpendapat Pilihan Raya Umum Ke-15 (PRU15) boleh diadakan sebelum pertengahan November, kata Setiausaha Agung Umno Ahmad Maslan.
Bagaimanapun beliau berkata Umno menyerahkan kepada kebijaksanaan pihak Suruhanjaya Pilihan Raya (SPR) untuk menentukan tarikh PRU15.
“Umno berpendirian pembubaran Parlimen adalah merupakan jalan terbaik, memandangkan wakil parti-parti yang membentuk kerajaan campuran sebelum ini makin jelas tidak memperlihatkan solidariti terhadap Perdana Menteri (Datuk Seri Ismail Sabri Yaakob), dalam mentadbir negara.
“Malah mengisytiharkan Umno dan BN (Barisan Nasional) sebagai musuh utama, hanya lebih menzahirkan tiadanya kepercayaan dan rasa hormat kepada Umno yang menerajui kerajaan,” katanya yang membaca kenyataan media selepas Mesyuarat Khas Majlis Tertinggi (MT) Umno malam tadi.
Terdahulu, Ismail dalam perutusan khas sempena pembubaran Parlimen Ke-14 memaklumkan, beliau telah mengadap dan mendapat perkenan Yang di-Pertuan Agong Sultan Abdullah Sultan Ahmad Shah tengah hari semalam, bagi menyembah warkah mengenai permohonan pembubaran Parlimen Ke-14.


Berhati-hati, kata SKMM ketika semakin ramai wanita guna media sosial cari ‘sugar daddy’

Suruhanjaya Komunikasi dan Multimedia Malaysia (SKMM) menasihatkan pengguna internet supaya sentiasa berhati-hati memberi maklumat peribadi ketika melayari media sosial atau aplikasi dalam talian terutama melibatkan laman pencarian teman.Jabatan Komunikasi Korporat SKMM dalam kenyataan hari ini memaklumkan agensi itu mengambil berat dengan gimik pemasaran laman cari teman Sugarbook baru-baru ini yang mendakwa semakin ramai wanita Malaysia terutamanya penuntut universiti menawarkan diri sebagai “sugar baby” di laman aplikasi itu.“Dakwaan seperti yang terdapat dalam gimik pemasaran itu perlu disiasat untuk disahkan kerana profil pengguna boleh diolah sesuka hati untuk tujuan yang berlainan termasuk untuk memperdaya mangsa,” menurut kenyataan itu.Internet membuka ruang kepada komunikasi yang lebih luas dan terbuka termasuk aktiviti tidak bermoral seperti penganjuran parti liar, hubungan terlarang dan penyediaan khidmat pelacuran dalam talian.Baru-baru ini media melaporkan Malaysia diletakkan pada kedudukan ketiga tertinggi di Asia di belakang India dan Indonesia bagi negara yang mempunyai bilangan “sugar daddy” paling ramai melalui aplikasi Sugarbook, yang menyediakan platform untuk mencari perempuan simpanan atau lebih dikenali sebagai “sugar baby”.Sementara itu, Jabatan Komunikasi Korporat SKMM memaklumkan selain Sugarbook, terdapat pelbagai aplikasi lain yang menawarkan perkhidmatan “dating service” atau percintaan secara dalam talian.“Pengguna harus sedar bahawa mereka mudah tertipu dan terdedah kepada risiko jenayah siber sekiranya tidak mengambil langkah keselamatan siber dan kawalan kendiri.“Risiko scam percintaan (love scam) akan tertambah dengan terdedah juga kepada malware (perisian hasad) dan spyware (perisian intip), kebocoran maklumat peribadi dan gangguan seksual,” demikian menurut kenyataan tersebut.Sehubungan itu, SKMM akan terus memantau dan menyiasat bersama polis aplikasi Sugarbook dan akan mengambil tindakan terhadap pengguna dan pemilik platform itu sekiranya didapati melakukan aktiviti yang melanggar undang-undang negara.Jika terdapat unsur kegiatan pelacuran, tindakan lanjut akan dijalankan oleh polis.Ibu bapa dan penjaga pula dinasihatkan sentiasa mengawasi tingkah laku dalam talian anak di bawah jagaan masing-masing dan peka dengan perubahan gaya hidup yang boleh menimbulkan keraguan, demikian menurut kenyataan itu.


Phahrolrazi tidak terkilan dipecat Amanah

Pengerusi Amanah Kedah Phahrolrazi Mohd Zawawi yang dipecat daripada parti itu semalam mengakui terkejut dengan tindakan tersebut namun tidak berasa terkilan atau sedih.
Ahli Dewan Undangan Negeri (Adun) Alor Mengkudu itu mendakwa beliau dipecat kerana cuba mempertahan kerusi Parlimen Jerai yang sepatutnya ditandingi calon Amanah dan bukannya DAP pada Pilihan Raya Umum ke-15 (PRU15), 19 November depan.
"Saya digugurkan kerana mempertahankan supaya Jerai ini tidak ditandingi DAP dan diserahkan kepada Amanah yang selayaknya bertanding untuk kebaikan Pakatan Harapan (PH),” katanya dalam sidang media hari ini.
Beliau berkata majoriti pengundi di kawasan Parlimen itu adalah Melayu dan tidak sesuai dijadikan tempat ujian bagi calon DAP kerana sentimen pengundi Melayu di Kedah yang masih belum dapat menerima parti tersebut sepenuhnya.
Phahrolrazi juga berkata beliau tidak akan membuat rayuan berhubung pemecatannya.
Amanah memecat beliau kerana didapati melanggar perlembagaan dan mengingkari keputusan parti serta melakukan perbuatan yang bertentangan dengan kepentingan parti.
Setiausaha Agung Amanah Dr Mohd Hatta Md Ramli dalam satu kenyataan memaklumkan pemecatan itu dibuat berasaskan peruntukan kuasa di bawah Fasal 6.2 (b) Jawatankuasa Pengurusan Nasional parti yang bermesyuarat semalam.


Sempadan utara akan dikawal secara bersepadu mulai tahun depan, kata menteri

Operasi kawalan sempadan di bahagian utara Semenanjung tanah air akan dilaksanakan secara bersepadu termasuk dari segi rondaan kawasan oleh semua agensi keselamatan yang berkaitan, mulai Januari ini.Menteri Kanan (Kluster Keselamatan) Ismail Sabri Yaakob berkata langkah itu yang membabitkan tiga agensi iaitu Angkatan Tentera Malaysia (ATM), Polis Diraja Malaysia (PDRM) dan Agensi Kawalan Sempadan Malaysia (Aksem) adalah antara penambahbaikkan yang akan dilakukan bagi meningkatkan keberkesanan kawalan.Katanya, langkah itu akan membolehkan pasukan keselamatan yang melakukan rondaan secara bersama membuat tangkapan ke atas penceroboh mengikut peruntukkan undang-undang di bawah bidang kuasa agensi berkaitan.“Sekarang ini dari segi kawalan kita bahagikan kawasan, sebagai contoh kawasan di Bukit Kayu Hitam dijaga oleh ATM di bawah Op Pagar 2 dan di kawasan lain pula dijaga oleh PDRM (di bawah Pasukan Gerakan Am), jadi kita membahagikan kawasan.“Mulai tahun depan, kita akan mulakan Op Benteng sebenar seperti dilaksanakan di kawasan lain terutamanya di kawasan penjagaan laut seperti di pantai barat Semenanjung dan Sabah serta Sarawak iaitu operasi secara bersepadu,” katanya dalam sidang media di Bukit Kayu Hitam, hari ini.Katanya, langkah itu akan membolehkan pasukan keselamatan yang melakukan rondaan secara bersama membuat tangkapan ke atas penceroboh mengikut peruntukkan undang-undang di bawah bidang kuasa agensi berkaitan.“Dari segi kuasa, ATM tiada kuasa menangkap, jadi bila terdapat pencerobohan, polis akan dipanggil untuk bantu dari segi tangkapan, ATM pula hanya boleh bertindak terhadap pihak yang dianggap sebagai musuh negara.“Jadi, bila keadaan di mana pendatang tanpa izin dan penyeludup masuk ke negara kita, mereka tidak dianggap musuh negara walaupun ATM mengawal sempadan, jadi polis atau Aksem yang boleh mengambil tindakan,” katanya.Selain itu, Ismail berkata kerajaan akan membina dua pos kawalan terkoordinasi di Padang Terap yang turut melibatkan kerjasama dengan pihak keselamatan negara jiran bagi mengukuhkan kawalan sempadan di kawasan berkenaan.Katanya, aset-aset seperti motosikal, kenderaan pelbagai permukaan (ATV) dan dron juga akan ditambah mulai Januari ini dan kementeriannya juga akan mencadangkan kepada Majlis Keselamatan Negara untuk menyediakan peruntukan bagi memasang kamera litar tertutup (CCTV) dan membina radar di sempadan negara.“Sebab, saya difahamkan mereka (penceroboh) tahu timing pergerakan kawalan kita, jadi dengan penggunaan dron dan CCTV selain radar kita boleh tahu setiap pergerakan di sempadan,” katanya.Terdahulu, Ismail mengadakan lawatan kerja ke penempatan Tentera Darat dan kawasan operasi kawalan sempadan di Bukit Kayu Hitam.


Kes Covid-19 melepasi 2,600, 5 lagi kematian

2,605 kes baru Covid-19 direkodkan semalam menjadikan jumlah kes keseluruhan sebanyak 4,563,188.Sebanyak 1,633 pesakit turut dilaporkan sembuh, menjadikan jumlah keseluruhan kes sembuh sebanyak 4,498,711.Ketika ini, 28,714 kes aktif direkodkan, dengan 27,465 atau 95.7% daripadanya sedang menjalani kuarantin kendiri.Dalam pada itu, 22 (0.1%) kes kini berada di pusat kuarantin sementara 1,187 (4.1%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 40 dan 24 daripadanya memerlukan bantuan alat pernafasan.Kadar penggunaan kemudahan ICU di seluruh negara kini sebanyak 62.4% dengan kes Covid-19 merangkumi 9.0%.Lima kematian termasuk satu kematian sebelum tiba di hospital dilaporkan menjadikan jumlah kematian keseluruhan sebanyak 35,763 orang.


Kes harian lepasi 3,000 jangkitan, 8 lagi terkorban

3,024 kes baru Covid-19 direkodkan semalam menjadikan jumlah keseluruhan sebanyak 4,981,374 kes.
Sebanyak 2,969 pesakit turut dilaporkan sembuh, menjadikan jumlah keseluruhan kes sembuh sebanyak 4,917,827.
Ketika ini, 26,903 kes aktif direkodkan di mana 24,752 atau 92% daripadanya menjalani kuarantin kendiri.
10 pesakit ditempatkan ke pusat kuarantin sementara 2,049 (7.6%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 92 kes dan 52 daripadanya memerlukan bantuan alat pernafasan.
Lapan lagi kes kematian dicatatkan termasuk dua kes kematian sebelum tiba di hospital menjadikan keseluruhan korban akibat wabak itu sebanyak 36,644 orang.


1,500 permohonan kerja diterima dalam program Miti hari ini

Sebanyak 1,500 permohonan diterima pada Pameran Kerjaya Mida yang dianjurkan sempena Hari Kementerian Perdagangan Antarabangsa dan Industri (Miti) 2022 di Taman Melawati di Gombak, Selangor hari ini.
Menteri Kanan Perdagangan Antarabangsa dan Industri Mohamed Azmin Ali, berkata menerusi pameran itu, sebanyak 27 syarikat multinasional mengambil bahagian menawarkan lebih 3,000 peluang pekerjaan kepada anak-anak tempatan.
Beliau berkata, penganjuran pameran ini adalah sebahagian daripada inisiatif Miti bagi meningkatkan peluang pekerjaan dalam kalangan anak muda yang mengalami kesukaran untuk mencari bidang pekerjaan terutama selepas penularan Covid-19.
Katanya, sejak Januari 2021 hingga Jun lalu, Miti berjaya mencipta 539,000 pekerjaan baru yang berkualiti untuk rakyat Malaysia.
"Dalam keadaan pandemik, ramai hilang pekerjaan," katanya pada sidang media hari ini.
"Miti dan 12 agensi yang terletak di bawah kementerian ini akan meneruskan usaha dan melengkapkan proses pemulihan ekonomi negara.”
Mengulas mengenai penganjuran program itu, Azmin berkata, ia bertujuan memberi penerangan kepada rakyat mengenai tanggunjawab kementerian itu yang mana ia berperanan sebagai institusi menggerakkan penjanaan ekonomi negara.
Selain itu, katanya, tanggungjawab Miti juga termasuk mencipta pekerjaan bagi anak-anak tempatan serta menarik pelaburan dan perdagangan pelaburan berkualiti tinggi demi memastikan pertumbuhan ekonomi negara.
"Dalam tempoh dua tahun yang mencabar ini, Miti berusaha menarik pelaburan dan melonjakkan prestasi perdagangan dan ini terbukti berjaya di luar jangkaan kita.
"Prestasi eksport sudah melepasi angka RM2 trilion dalam tempoh 2 Januari hingga September tahun ini," katanya.
Menurut Azmin, ini membuka peluang kepada industri tempatan meningkatkan lagi aktiviti perkilangan dan pembuatan untum memenuhi permintaan luaran dan pasaran global.
"Ini juga membuka peluang untuk mencipta pekerjaan yang berkemahiran tinggi," katanya.


Tindakan Zuraida keluar Bersatu adalah ‘harakiri politik’, kata penganalisis

Keputusan Zuraida Kamaruddin meninggalkan Bersatu dan menyertai Parti Bangsa Malaysia (PBM) akan lebih menjejaskan karier politiknya berbanding prestasi Perikatan Nasional (PN) secara menyeluruh, kata penganalisis.Bercakap kepada MalaysiaNow, mereka berkata, ini kerana PBM merupakan sebuah parti baru yang tidak mempunyai sokongan akar umbi yang kukuh jika dibandingkan dengan kedua-dua parti lamanya iaitu Bersatu dan PKR.Mereka menambah, kemungkinan besar ahli Parlimen Ampang itu perlu bergantung kepada keupayaan sendiri sekiranya ingin bertanding pada Pilihan Raya Umum ke-15 (PRU15).Penganalisis politik dari UiTM, Mujibu Abd Muis berkata, keputusan itu disimpulkan sebagai satu risiko besar kepada dirinya dan ia juga dilihat sebagai langkah “harakiri politik”.“Political suicide ini lebih berat ke arah Zuraida kerana dia sudah tukar parti sebanyak dua kali dari PKR ke Bersatu dan dari Bersatu ke PBM,” katanya kepada MalaysiaNow.“Sebagai ahli politik yang berpengalaman, dia mesti faham bahawa ini adalah keputusan yang membahayakan apatah lagi jika dia ingin bertanding di Ampang yang merupakan kubu kuat PKR menggunakan parti yang tiada jentera.”Mengulas lanjut, Mujibu berkata, Zuraida dilihat mempunyai peluang lebih baik untuk bersaing dengan parti lawan sekiranya dia kekal bersama PN ekoran prestasi gabungan itu pada Pilihan Raya Negeri(PRN) Melaka dan Johor yang lepas.“Melihat pretasi PN, mereka berada di kedudukan kedua dari segi jumlah pengundian di belakang BN dan mengatasi PH.“Sebab itu lebih baik dia berada dalam PN. Jika berlaku pilihan raya, kemungkinan besar taruhan yang berlaku terletak di atas personaliti beliau berbanding dengan kapasiti dia sebagai ahli PBM,” tambah beliau.Pada Khamis, Zuraida mengumumkan keluar dari Bersatu untuk menyertai PBM dan bakal meletakkan jawatannya sebagai menteri perusahaan, perladangan dan komuniti.Susulan itu, Pengerusi PN, Muhyiddin Yassin dijangka akan mengumumkan calon pengganti jawatan Zuraida di Kabinet.Sementara itu, menurut James Chin dari Universiti Tasmania, Australia, Perdana Menteri, Ismail Sabri Yaakob dijangka tidak akan membantah dengan calon tersebut bagi memastikan kedamaian dalam usaha mengekalkan sokongan yang dimilikinya.“Ismail Sabri akan cuba elakkan perpecahan, dia perlukan sokongan daripada Bersatu dalam mengekalkan kekuatan politiknya.“Justeru, tak mungkin dia akan lantik calon daripada luar Bersatu.“Beliau kemungkinan besar akan ikut cadangan Muhyiddin atau Bersatu,” kata Chin.


Helikopter bawa petugas perubatan mendarat cemas di Brinchang

Lima petugas perubatan termasuk seorang doktor selamat namun mengalami kecederaan selepas helikopter yang dinaiki mereka terhempas semasa melakukan pendaratan cemas di kawasan Brinchang tengah hari tadi.
Jurucakap Jabatan Bomba dan Penyelamat Pahang berkata juruterbang helikopter dikenali sebagai Kapten Pedro, yang turut selamat dalam insiden itu dilaporkan tidak mengalami kecederaan.
Pihak Berkuasa Penerbangan Awam Malaysia (CAAM) mengesahkan telah menerima maklumat berhubung kemalangan udara membabitkan sebuah helikopter jenis Airbus AS 355 F2 dengan nombor pendaftaran 9M-SSW di Cameron Highlands itu pada 1.03 tengah hari.
Ketua Pegawai Eksekutif CAAM Datuk Chester Voo dalam kenyataan berkata helikopter berkenaan, dengan seorang juruterbang serta lima penumpang, berlepas dari Kampung Gawin, Kelantan ke Tanjung Rambutan, Perak pada 12.20 tengah hari.
Helikopter berkenaan dikendalikan oleh Layang Layang Aerospace Sdn Bhd, katanya.
Menurut jurucakap Jabatan Bomba dan Penyelamat Pahang, dalam operasi mencari dan menyelamat (SAR) yang dijalankan, mangsa telah ditemui pada kira-kira 3.51 petang.
“Mangsa telah diberi rawatan awal,” kata jurucakap itu yang menurutnya juga salah seorang mangsa mengalami kecederaan patah tulang paha.
Voo berkata siasatan lanjut akan dilaksanakan oleh Biro Siasatan Kemalangan Udara di bawah Kementerian Pengangkutan Malaysia mengikut Bahagian 26 Peraturan-Peraturan Penerbangan Awam 2016.


Kes harian turun ke paras 30,600, 57 lagi terkorban

30,644 kes baru Covid-19 direkodkan hari ini menjadikan jumlah keseluruhan sebanyak 3,367,871 kes.Sebanyak 22,678 pesakit turut dilaporkan sembuh, menjadikan jumlah keseluruhan kes sembuh sebanyak 3,040,850.Ketika ini, 294,430 kes aktif turut direkodkan, dengan 282,073 atau 95.8% daripadanya sedang menjalani kuarantin kendiri.Dalam pada itu, 4,076  (1.4%) kes kini berada di pusat kuarantin sementara 7, 949 (2.7%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 332 kes dan 196 lagi memerlukan bantuan alat pernafasanKadar penggunaan kemudahan ICU di seluruh negara kini sebanyak 60.6% dengan kes Covid-19 merangkumi 39.2%.57 korban akibat wabak itu turut dilaporkan, termasuk 14 kes kematian sebelum tiba ke hospital.Ketika ini, kes keseluruhan kematian adalah sebanyak 32,591 orang.